 

EUTHANASIA ŞI SUICIDUL MEDICAL ASISTAT

 

1. Introducere

  

Euthanasia a existat probabil dintotdeauna sub diferite forme, dictate de cultura şi ideologia popoarelor.

În unele civilizaţii, euthanasia era considerată o practică uzuală şi acceptată ca o măsură de profilaxie socială, destinată atât menţinerii echilibrului dintre generaţii, cât şi a echilibrului economic al comunităţii.

Cel mai adesea, euthanasia se practica persoanelor în vârstă. De exemplu, eschimoşii din Canada îşi abandonau bătrânii pe gheaţă, iar în Japonia aceştia erau duşi pe o aşa-numită "colină a morţii". În civilizaţia spartană, acest lucru se practica copiilor nou-născuţi cu malformaţii grave sau consideraţi că nu pot supravieţui societăţii.

În civilizaţiile occidentale, apariţia creştinismului a schimbat foarte mult gândirea de până atunci. Moartea nu mai este văzută ca un sfârşit, ci dimpotrivă, ca un început; astfel, moartea reprezintă sfârşitul unei vieţi pământeşti, dar, în acelaşi timp, este începutul vieţii veşnice. Ea nu mai reprezintă un "omega", ci un "alfa", ea nemaifiind percepută într-o manieră negativă, ci ca un simplu ritual de tranziţie către viaţa veşnică. Viaţa terestră este cea care pregăteşte viaţa eternă, iar moartea apare ca un pasaj obligatoriu prevăzut de către Dumnezeu. Viaţa, pe de altă parte, vine direct de la Dumnezeu, fiind considerată un dar de la El. Ţinând cont de acestea, viaţa, dar şi moartea, sunt tot de la Dumnezeu, care este singurul Atotputernic.

În această concepţie, fiinţa umană nu poate exercita controlul asupra acestor realităţi care sunt viaţa şi moartea. Dimpotrivă, fiinţa umană este supusă destinului divin, asupra căruia nu are dreptul de a se opune.

În această viziune teologică, compatibilitatea regulilor nescrise ale eticii şi a celor de drept este absolută. Toate intervenţiile umane în procesele de derulare a morţii, ca de exemplu uciderea din compasiune (adică practicarea euthanasiei), sunt condamnate pe plan moral şi pe plan juridic. Fiinţa umană este expropriată de controlul asupra morţii sale pentru că numai Dumnezeu poate da viaţa şi o poate lua atunci când crede.

În ciuda unor denigrări din partea unor teologi şi a unor filosofi moderni, creştinismul din toate timpurile a întreţinut în subconştientul comunităţii ideea unei valori a suferinţei, văzute ca un agent revelator al calităţilor omeneşti: curaj, hotărâre, resemnare, exaltare. De exemplu, martirul torturat în numele credinţei nu numai că nu se revoltă şi nu încearcă să evite suferinţa, ci dimpotrivă, el o cheamă, o doreşte. Corpul este obstacolul sufletului, iar suferinţa, condiţie necesară trecerii la viaţa veşnică.

Această valorizare a suferinţei, exclude, deci, legitimitatea comportamentului care permite curmarea suferinţei. Sinuciderea este o crimă gravă şi un păcat grav, iar a ajuta pe cineva să se sinucidă este la fel de grav. A omorî pe cineva pentru a-i curma suferinţa este un act îndreptat împotriva lui Dumnezeu, împotriva destinului de fiinţă umană, împotriva fiinţei umane însăşi.

În lumea modernă, însă, se ridică mai mult ca niciodată întrebări asupra morţii. Viziunea fatalistă a religiei nu mai este acceptată de toate societăţile. Fiinţa umană este în centrul lumii moderne, o lume creată pentru ea.

Epoca modernă este marcată de interesul pentru promovarea calităţii vieţii. Descoperirile tehnico-ştiinţifice au arătat o nouă faţetă şi o nouă etică a faptului că "totul este posibil".

Astfel, problema care se pune nu mai este cea de "a lăsa să trăiască" sau "a lăsa să moară", ci aceea de "cum să trăiască" şi "cum să moară".

 

2. Definiţii. Tipuri de euthanasie. Testamentul biologic

 

Termenul de euthanasie provine din limba greacă şi înseamnă "moarte dulce, fără suferinţe" (eu = bine, bun; thanatos = moarte).

Acest sens nu relevă ideea de a provoca moartea cuiva, ci doar de a facilita trecerea de la viaţă la moarte, curmând în parte sau în totalitate suferinţa.

În zilele noastre, euthanasia semnifică actul de a omorî din compasiune, prin administrarea de medicamente în doze letale şi, mai rar, prin întreruperea tratamentului. În contextul actual, euthanasia reprezintă actul de a provoca moartea cuiva în scopul scurtării suferinţelor, uneori îngrozitoare, ale sfârşitului fizic.

Euthanasia este definită ca decizia şi procesul prin care un medic sau o terţă persoană ajută un pacient care solicită să moară mai uşor. Diferenţa dintre euthanasie şi suicidul asistat constă în modalitatea de a îndeplini acest act: în cazul euthanasiei, medicul administrează medicaţia letală, iar în cazul suicidului asistat, pacientul îşi administrează singur medicaţia recomandată de medic. Medicaţia este special adaptată pentru a precipita moartea şi a reduce cât mai mult suferinţa. Aceasta este o altă caracteristică care distinge euthanasia şi sinuciderea medicală asistată de alte decizii medicale de a suprima viaţa (de exemplu, de a nu aplica o terapie care ar mai prelungi, probabil, viaţa unui pacient aflat într-o stare foarte gravă, proces numit euthanasie pasivă).

Problema euthanasiei preocupă pe bioeticieni, pe medici, pe jurişti şi mai ales pe bolnavi. Schimbările sociale care au loc într-o ţară, modificările de atitudine în sistemul medico-sanitar schimbă radical şi raportul dintre medic şi bolnav.

Principiul paternalist este treptat înlocuit cu principiul contractului civil bazat pe egalitatea dintre părţi, în contextul căruia să se poată manifesta larg principiul dreptului la autodeterminare a unui bolnav şi dreptul la libertatea de convingere a medicului. În această situaţie se ridică probleme de natură medicală, juridică şi etico-morală ale euthanasiei.

Stipularea unei legi care să prevadă obligativitatea necondiţionată a testamentului faţă de bolnavul incurabil ar leza demnitatea umană, mai ales în condiţiile în care bolnavul opinează pentru promovarea morţii, adică solicită o euthanasie activă sau una pasivă. Chiar dacă nu există în multe ţări opinii legale în această privinţă din partea Curţilor Constituţionale, în această materie se confruntă mai multe aspecte, cum ar fi: acceptarea principiului demnităţii umane, dreptul de practică medicală şi obligaţia pentru promovarea şi respectul vieţii.

Problemele practice ale euthanasiei în practica medicală concretă se interpretează diferit, pentru că această tematică nu este definită cu exactitate decât în legislaţia olandeză.

Astfel, euthanasia este o atitudine intervenţionistă a unui medic în legătură cu activitatea sa profesională, care are ca scop promovarea morţii unui bolnav incurabil. Argumentul medical este reprezentat de boala incurabilă, de suferinţa fizică şi psihică, uneori insuportabilă a bolnavului şi de starea terminală - prea-gonică.

În cazul euthanasiei active, atitudinea voluntară a medicului este direct intenţională cu referire la acţiunea întreprinsă.

În cazul euthanasiei pasive, este vorba despre o inacţiune despre faptul de a nu face ceva, de a suspenda ceva fără de care viaţa nu este posibilă ("terapia suspendată").

Euthanasia se prezintă sub trei forme:

1. voluntară - care se face la solicitarea expresă a bolnavului;

2. involuntară - în cazul în care bolnavul nu este capabil să ia o decizie, aceasta este stabilită de o terţă persoană;

3. "de necesitate" - în situaţia în care bolnavul este capabil juridic, este decizional, dar euthanasia se efectuează din milă, din compasiune, fără ca el să fie consultat. Acest tip de euthanasie nu este acceptat nici din punct de vedere juridic, nici din punct de vedere etico-moral.

Medicina paleativă a perioadei "terminale" nu este identică cu euthanasia pasivă. Această ramură a medicinei, această disciplină medicală aparte, se referă la tratamentul şi îngrijirea bolnavului în ultima fază terminală a bolii şi a vieţii. Scopul acestei discipline este acordarea unei asistenţe medico-sanitare bolnavului ajuns în ultimul stadiu vital, în care se va administra o medicaţie care să amelioreze suferinţele fizice şi psihice respectând astfel şi demnitatea umană a suferindului. Medicul care acordă asistenţă medicală unor bolnavi în cadrul medicinei paleative, dacă atitudinea sau inactivitatea (omisiunea) lui nu sunt ilegale, are competenţă decizională liberală, în sensul că poate decide oprirea unei terapii depăşite, inutile. În acelaşi timp, poate alege liber, în contextul principiului profesionalităţii, terapia considerată cea mai adecvată.

 

Testamentul biologic ("living will")

 

Drepturile personale trebuie să se manifeste şi în cazul asistenţei medico-sanitare şi pentru realizarea lor trebuie să se asigure condiţiile de exercitare ale acestor drepturi, deoarece demnitatea umană şi dreptul la autodeterminare se pot realiza efectiv numai în această conjunctură.

În afara unor reglementări legale, este absolut necesar ca bolnavul cu capacitate juridică de discernământ să fie pe larg lămurit asupra bolii, a evoluţiei acesteia.

O problemă foarte des întâlnită în activitatea medicală este aceea dacă se poate refuza, aplica sau dacă se poate opri un act medical care prelungeşte artificial viaţa unui bolnav irecuperabil, incurabil sau terminal. Legislaţiile nu permit aşa ceva şi, prin urmare, bolnavul este prejudiciat în dreptul lui la autodeterminare. Bolnavul adult, cu discernământ, poate refuza orice intervenţie medicală, inclusiv cea vitală (de reanimare), dacă consideră că în situaţia creată aplicarea acestora ar prejudicia demnitatea sa umană, ar leza dreptul la autodeterminare în faza terminală a bolii. Medicul are obligaţia morală de a analiza hotărârea bolnavului şi de a o lua în considerare. Această atitudine nu constituie euthanasie, ci luarea în considerare a deciziei bolnavului de a refuza aceste acte medicale. În rezolvarea morală a problemei intervine testamentul biologic.

Testamentul biologic este un act care asigură bolnavului extinderea dreptului la autodeterminare pe acea perioadă în care, datorită bolii şi a stadiului evolutiv al acesteia, nu ar mai putea dispune în legătură cu tratamentul medical. Deciziile medicale se iau în acord cu bolnavul. "Instituţia" testamentului biologic are o condiţie foarte strictă de funcţionare, care presupune o asistenţă medicală de calitate, comunicare largă între bolnav şi medic, bazată pe sinceritate, pe reglementare legală şi pe opinia pozitivă a societăţii.

Se pune, astfel, o altă serie de întrebări:

· în ce mod şi în ce condiţii pot fi exercitate unele drepturi în domeniu de către membrii de familie ai pacientului?

· care va fi atitudinea lor dacă într-o stare terminală nu există un testament biologic?

· cine are dreptul de decizie în locul bolnavului incapabil?

Această modalitate legislativă de recunoaştere a drepturilor bolnavului a fost adoptată în mai multe state, dintre care Danemarca (1992), Elveţia, teritoriile din nordul Australiei (1988), SUA, Olanda.

 

3. Reglementări internaţionale

 

1. Germania

 

În Germania, termenul de euthanasie rămâne tabu, din cauza atrocităţilor comise în perioada naţional-socialistă. Ei au adoptat în locul acestuia termenul de "ajutor de moarte".

În Germania nu există o legislaţie specifică, această materie fiind percepută de către Constituţie şi de către Codul penal. Astfel, Camera federală a medicilor a emis directive cu privire la asistenţa medicale a muribunzilor. Acestea nu au valoare juridică, dar ajută medicii în luarea unor hotărâri şi au influenţă directă asupra jurisprudenţei.

Există însă un Acord prin care euthanasia activă este şi trebuie pedepsită, în timp ce euthanasia pasivă este admisă şi justificată atunci când pacientul şi-a exprimat în mod clar dorinţa de a nu i se prelungi viaţa.

Jurisprudenţa admite, de asemenea, euthanasia indirectă, adică faptul de a administra unui bolnav în fază terminală sedative care au ca efect inevitabil grăbirea decesului.

Legalizarea euthanasiei nu se află în perspectivă. Într-un sondaj de opinie efectuat în 1972, 53% din populaţie se declara favorabilă euthanasiei active. Ultimele anchete, însă, realizate în 1997, au arătat că doar 42% împărtăşeau această opinie.

 

1. Cadrul juridic

 

A. Constituţia

Legea fundamentală a Germaniei protejează dreptul absolut la viaţă şi dreptul la autodeterminare.

Articolul 1 alin.1, în care "demnitatea umană este intangibilă", interzice toate discriminările şi apără dreptul la viaţă atât al celor muribunzi cât şi al celor sănătoşi.

Articolul 2 enunţă la alin.1 că "oricine are dreptul la libera dezvoltare a persoanlităţii sale" şi la al doilea că "oricine are dreptul la viaţă şi integritate psihică". Aceste două enunţuri nu justifică faptul că oricine sre dreptul asupra propriei vieţi şi spre exemplu dreptul de a se sinucide. În schimb constituie o protecţie împotriva unor atingeri aduse din partea terţilor. În acelaşi timp, doctrina jurisprudenţei estimează că Legea fundamentală nu condamnă suicidul.

 

B. Codul penal

Dacă exceptăm dispoziţiile referitoare la omucidere, la ne-asistenţa persoanelor aflate în pericol, singurul articol care se referă la euthanasie este articolul 216 cu privire la omuciderea la cerere.

Acest articol prevede că "dacă cineva a fost condus să comită o omucidere la cererea expresă şi serioasă a victimei, va fi condamnat la pedeapsa cu închisoarea pe o durată cuprinsă între şase luni şi 5 ani".

Art.216 prevede deci o pedeapsă uşurată. Dacă omuciderea nu a fost efectuată la insistenţele exprese şi serioase ale victimei, atunci pedeapsa va fi de cel puţin 5 ani.

 

C. Directivele Camerei federale a medicilor

Camera federală a medicilor a emis pentru prima dată în 1979 directive cu privire la euthanasie. Ele au fost actualizate pentru prima dată în 1993, iar apoi în septembrie 1998 după lungi dezbateri.

Documentul făcut public în septembrie se intitula "Principii pentru asistarea medicală a decesului" şi nu "Directive" şi sublinia dorinţa medicilor de a-şi ţine pacienţii în viaţă. Din nefericire, această conduită nu este adaptată tuturor situaţiilor, în anumite cazuri fiind necesar ca terapia să fie înlocuită cu îngrijiri medicale paleative.

Dreptul la autodeterminare al pacientului, care implică şi dreptul de a fi informat asupra evoluţiei bolii sale, trebuie luat în considerare în toate circumstanţele.

Camera federală a medicilor este şi ea ostilă euthanasiei active.

 

1. Practica şi dezbaterile

 

A. Euthanasia activă

Juriştii şi medicii sunt unanim de acord că euthanasia activă este ilicită şi că trebuie să rămână aşa.

În 1986, un grup format din profesori de drept penal şi din medici a elaborat o propunere legislativă asupra euthanasiei în care termenii art.216 Cod penal (care prevede o sancţiune uşurată pentru omuciderea comisă la insistenţele exprese şi serioase ale victimei) urmau să fie modificaţi. Textul prevedea nepedepsirea autorilor omuciderilor cerute de către bolnavii incurabili şi a căror suferinţă era de nesuportat. Totuşi, acest fel de omucidere continuă să fie considerat infracţiune.

În ceea ce priveşte suicidul, acesta nu este pedepsibil, iar ajutorul dat unui sinucigaş nu este blamabil în măsura în care cel care ajută nu devine o parte activă la actul de suicid şi nu poate fi considerat ca autor.

Curtea Federală Supremă consideră sinuciderile ca pe nişte accidente în sensul art.323 al Codului penal, care condamnă neacordarea asistenţei persoanelor aflate în pericol în caz de accident, de pericol general sau în caz de necesitate. În consecinţă, în cazul suicidului, doar neacordarea asistenţei persoanelor aflate în pericol este pasibilă de pedeapsă (amendă sau închisoare până la 1 an).

În linii generale, jurisprudenţa estimează că după trecerea la acţiune, în măsura în care candidatul la sinucidere şi-a pierdut cunoştinţa şi capacitatea de acţiune, atitudinea celui care îl asistă este determinantă pentru supravieţuirea lui. Acesta din urmă este deci pasibil de pedeapsă (pentru neacordarea asistenţei unei persoane aflate în pericol sau pentru omucidere la cererea victimei) sau nepedepsibil (pentru complicitate la sinucidere). Doctrina consideră că acest raţionament conduce la situaţii contradictorii.

În ansamblu, jurisprudenţa tolerează destul de larg ajutorul la sinucidere, în cazul în care pacientul este capabil psihic să realizeze gestul decisiv. În schimb, jurisprudenţa este foarte exigentă în determinarea faptului dacă există suicid în cazul persoanelor cu handicapuri grave.

 

B. Euthanasia indirectă

Considerată ca un efect secundar al luptei împotriva suferinţei, euthanasia indirectă este admisă atât de doctrină cât şi de jurisprudenţă. Astfel, într-o decizie pronunţată la 15 noiembrie 1996, Curtea Federală Supremă şi-a afirmat preferinţa pentru o moarte demnă, fără suferinţe şi conformă cu dorinţa pacientului, în comparaţie cu perspectiva unei scurte prelungiri a vieţii în suferinţe insuportabile.

 

C. Euthanasia pasivă

a. În cazul bolnavilor capabili să-şi dea consimţământul juridic valabil

Conform jursprudenţei şi doctrinei, euthanasia pasivă este întreruperea tratamentului medical intensiv care are ca scop doar prelungirea vieţii şi este considerată licită atâta timp cât pacientul este de acord, suferinţa este de nesuportat, agonia este începută, iar decesul este prevăzut în termen scurt. Aceasta este o consecinţă a dreptului la autodeterminare, garantat de Legea fundamentală.

Euthanasia pasivă include următoarele acţiuni:

· netransferul într-o unitate de terapie intensivă;

· netratarea unei noi complicaţii.

În schimb, în teorie nu se poate justifica oprirea îngrijirilor generale, cum sunt alimentaţia sau hidratarea artificială.

Cu toate acestea, Curtea Federală Supremă, în 1994, într-un caz în care fiul unei femei de 70 de ani aflate în comă de mai mulţi ani a cerut ca mama sa să nu mai fie hrănită artificial, a admis această soluţie în baza dorinţei prezumate a pacientei. Tribunalul Regional Superior din Frankfurt a adoptat aceeaşi poziţie în iulie 1998 într-un caz similar. Aceste două decizii au provocat foarte multe controverse, pentru că în ambele cazuri decesul nu era prevăzut în termen scurt. În mod contrar, oprirea respiraţiei artificiale este de comun acord admisă de jurisprudenţă, pentru că este considerată o întrerupere a tratamentului.

 

a. În cazul bolnavilor incapabili să-şi dea consimţământul

Curtea Federală Supremă admite că euthanasia pasivă poate fi practicată asupra unui pacient care se află în incapacitatea de a judeca sau a se exprima. Într-o astfel de ipoteză, medicul trebuie să se bazeze pe voinţa prezumată a bolnavului, pe opiniile anterior formulate de acesta în scris sau oral şi de convingerile religioase sau filosofice care s-ar putea să fi ieşit în evidenţă. Rudele nu pot lua nici o decizie, cele spuse de ele constituind doar indicii pentru medic. În cazul în care există dubii asupra voinţei prezumate a bolnavului, viaţa trebuie apărată şi conservată.

În schimb, testamentele biologice, în măsura în care ele se raportează foarte precis la situaţia concretă în care se află bolnavul, constituie pentru medic un element de apreciere foarte important. Pentru elaborarea unui astfel de document, căruia directivele Curţii Federale a medicilor îi conferă putere obligatorie, nu este impusă nici o condiţie de formă.

În plus, legea din septembrie 1990 cu privire la incapabilii majori a intrat în vigoare la 1 ianuarie 1992 şi a modificat Codul civil, aducând o soluţie problemei pacienţilor care nu-şi mai pot da consimţământul. Ea prevede posibilitatea incapabilului de a desemna un mandatar abilitat să ia decizii în domenii determinate dinainte. În ceea ce priveşte deciziile medicale, art.1904 al Codului civil prevede că avizul mandatarului trebuie să fie confirmat de către tribunalul de tutelă dacă decizia riscă să cauzeze un prejudiciu important pacientului sau să-i provoace decesul. Curtea Federală Supremă admite folosirea acestei proceduri pentru euthanasia pasivă. Cu toate acestea, s-a dezvoltat o controversă juridică: unii vor să excludă din câmpul de aplicare al art.1904 al Codului civil deciziile referitoare la întreruperea îngrijirilor medicale.

Recent, două evenimente au relansat dezbaterile în Germania:

· Publicarea, în septembrie 1998, a unor noi directive ale Camerei Federale a medicilor, care pun dreptul la autodeterminare al pacientului pe primul loc, şi precizează că, în anumite circumstanţe, medicul trebuie să ajute muribunzii să moară în mod demn.

· O hotărâre foarte contestată a Tribunalului Regional Superior din Frankfurt, în iulie 1998, care se baza pe faptul că persoana în cauză şi-a exprimat în multe rânduri, în trecut, dorinţa de a nu fi lăsată într-o comă de lungă durată. Astfel, Tribunalul Regional Superior din Frankfurt a estimat că Tribunalul de tutelă îşi poate da acordul pentru întreruperea alimentaţiei artificiale a unei bătrâne de 80 de ani, aflate în comă de mai mult de 6 luni.

Cu această ocazie, Ministerul Justiţiei (contrat celui al Sănătăţii) s-a pronunţat pentru interzicerea legală a euthanasiei, în vederea evitării alunecării euthanasiei pasive spre euthanasia activă.

 

1. Anglia şi Ţara Galilor

 

În Anglia şi Ţara Galilor, euthanasia activă nu face obiectul unei incriminări particulare, dar jurisprudenţa o asimilează cu omuciderea voluntară.

Atât puterea legislativă cât şi Asociaţiile medicale britanice rămân în opoziţie faţă de legalizarea acesteia.

Dacă suicidul şi tentativa de sinucidere au fost descriminalizate în 1961 prin Suicide Act, nu s-a întâmplat acelaşi lucru cu ajutorul dat sinucigaşului, care a rămas în continuare calificat ca omucidere involuntară.

În legătură cu euthanasia indirectă, jurisprudenţa a dezvoltat "teoria dublului efect" care permite unui medic să administreze în mod legal unui bolnav în fază terminală calmante care au ca efect secundar (dublu efect) previzibil, dar nu urmărit, de a provoca decesul.

În ceea ce priveşte euthanasia pasivă, ea este admisă de către jurisprudenţă, nu numai pentru bolnavul care este capabil să-şi exprime refuzul, dar şi pentru cel care l-a exprimat în mod anticipat într-un testament biologic. Valoarea juridică a acestor documente (a testamentelor biologice) se află încă în dezbateri, în urma lansării de anchete asupra acestui subiect de către Guvernul lui Tony Blair, în decembrie 1997, iar apoi de Asociaţiile medicale britanice, în 1998.

 

1. Cadrul juridic

 

A. Legile penale

a. Homicide Act, 1957

Euthanasia nu face obiectul unei incriminări particulare. Ea este asimilată omuciderii voluntare.

Articolul 4 din Homicide Act din 1957 se intitulează "Pacte de sinucidere" şi permite calificarea omorului involuntar însoţit de o pedeapsă mai uşoară, în cazul în care o persoană omoară o alta conform unui pact de sinucidere încheiat între ele.

 

b. Suicide Act, 1961

Acest text de lege a permis descriminalizarea suicidului şi a tentativei de sinucidere. Asistarea la sinucidere, însă, constituie în continuare infracţiune.

Această lege presupune, la art.2, o responsabilitate criminală pentru complicitate la sinuciderea unui terţ:

"Toate persoanele care ajută, încurajează, recomandă sau permit sinuciderea unui terţ sunt pasibile de pedeapsa cu închisoarea mai mare sau egală cu 14 ani".

Dacă pe parcursul procesului de acuzare la omor, voluntar sau involuntar, se dovedeşte că acuzatul a ajutat, încurajat, sfătuit sau permis suicidul persoanei în cauză, el poate fi declarat vinovat pentru una dintre aceste infracţiuni.

 

A. Decizia "Airdale NHSTrust v. Bland"

În această decizie, datată la 9 februarie 1993, Camera Lorzilor s-a pronunţat cu privire la întreruperea alimentaţiei şi a hidratării artificiale a unui pacient care se afla într-o stare vegetativă din 1989, în urma unui accident survenit pe un stadion de fotbal.

Cu această ocazie ea a reamintit marile principii care se impun tuturor acelora care s-au confruntat cu problema euthanasiei:

· administrarea unei substanţe mortale este interzisă;

· dreptul bolnavilor de a refuza un tratament constituie o libertate fundamentală;

· acest drept de a refuza un tratament include şi situaţiile unde refuzul poate provoca decesul pacientului.

 

1. Practica şi dezbaterile

 

A. Euthanasia activă

Euthanasia activă este condamnată de Codul penal şi unanim dezaprobată de către medici şi jurişti.

Jurisprudenţa califică ca omucidere voluntară faptul de a omorî cu intenţie un pacient, administrându-i o substanţă letală. Ea se referă la două elemente care constituie infracţiunea:

· faptul de a omorî;

· intenţia de a omorî.

Suferinţa pacientului, cererea lui repetată de a i se pune capăt zilelor şi compasiunea medicului nu sunt luate în considerare.

Această jurisprudenţă care a părut uneori severă în ochii opiniei publice, a prilejuit numeroase dezbateri şi controverse. Aceasta a condus Camera Lorzilor să sesizeze subiectul, desemnând o comisie de anchetă asupra eticii medicale, care şi-a exprimat concluziile într-un raport publicat la 31 ianuarie 1994. Concluziile au fost următoarele:

· nu există loc pentru a schimba legea în favoarea autorizării euthanasiei;

· nu este de dorit să se creeze o infracţiune de omor din compasiune.

Guvernul a publicat în mai 1994 un răspuns la raportul comisiei de anchetă, în care şi-a exprimat acordul cu aceste concluzii ale comisiei, notificând inoportunitatea de a modifica legea în favoarea autorizării euthanasiei.

În octombrie 1998, guvernul lui Tony Blair a reunit într-un juriu format din 13 persoane reprezentând un eşantion socio-economic al populaţiei, pentru a răspunde, după ascultarea unor martori, la următoarele întrebări:

· ar trebui să putem alege când şi cum să murim?

· în ce circumstanţe ar trebui să ajutăm o persoană să moară?

Opiniile au fost împărţite (şapte pentru şi şase contra) asupra întrebării dacă un medic trebuie să aibă posibilitatea de a propune o doză letală unui bolnav în fază terminală, la cererea acestuia.

 

A. Ajutorul la sinucidere

Ajutorul la sinucidere cade sub incidenţa art.2 din Suicide Act. Opoziţia la suicidul medical asistat rămâne unanimă.

Comisia de anchetă a Camerei Lorzilor asupra eticii medicale a convenit că nu este loc pentru schimbarea legii asupra ajutorului la sinucidere, iar guvernul din acea perioadă a fost de acord cu aceasta.

La 10 decembrie 1997, propunerea legislativă a parlamentarului Joe Ashton cu privire la moartea medical asistată, al cărei obiect era permiterea suicidului medical asistat a bolnavilor incurabili a fost respinsă cu 234 de voturi contra 89.

 

B. Euthanasia indirectă

Jurisprudenţa permite de mulţi ani medicilor să administreze pacienţilor analgezice, chiar dacă au ca efect secundar previzibil, dar neurmărit, provocarea decesului.

În 1957, în cazul doctorului John Bodkin Adams, unul dintre primele cazuri de acest gen cu care s-au confruntat tribunalele, judecătorul a declarat că "un medic este abilitat să facă tot ceea ce este necesar pentru a uşura suferinţele unui pacient, chiar dacă măsurile luate îi pot scurta viaţa acestuia".

În contextul unei boli în fază terminală, terapia lasă deci locul tratamentului paleativ şi asistenţei decesului. În raportul său din 1994, Comisia de anchetă asupra eticii medicale a Camerei Lorzilor avea să sublinieze încă o dată că "dublul efect" nu constituie un motiv de a refuza bolnavului terapia care îi poate uşura suferinţele, din moment ce medicul acţionează în conformitate cu practica medicală în vigoare, având dorinţa de a uşura suferinţe şi nu de a omorî.

 

C. Euthanasia pasivă

a. În cazul bolnavilor capabili să-şi exprime un consimţământ juridic valabil

Jurisprudenţa recunoaşte de foarte mult timp dreptul unui bolnav capabil să refuze un tratament dintr-un motiv raţional sau iraţional sau văzut fără raţiune. Este vorba aici despre o libertate fundamentală legată de libera dispoziţie pe care o are fiinţa umană asupra propriului corp.

Astfel, în decizia Airdale NHSTrust v. Bland, Lordul Mustill aminteşte că "alegerea unui pacient de a opri un tratament trebuie respectată, chiar dacă aceasta este, în mod obiectiv, contrară interesului său. Un medic nu are dreptul să nu ia în seamă această alegere, chiar dacă este evident pentru toţi şi înţeles de către bolnav că aceste consecinţe pot fi nefaste şi chiar pot provoca moartea".

Medicul nu poate face obiectul nici unei urmăriri, nici civile şi nici penale, din momentul în care el a informat în mod clar pacientul cu privire la totalitatea tratamentului şi l-a lămurit asupra efectelor secundare, a răspuns cu sinceritate la toate întrebările acestuia şi că s-a asigurat de realitatea intenţiilor sale de a muri.

Comisia de anchetă a Camerei Lorzilor a precizat că susţine viguros dreptul pacientului capabil juridic de a refuza să se supună unui tratament medical. Ea a indicat că "dacă un tribunal trebuie să anuleze o asemenea decizie, această anulare ar trebui să fie serios argumentată".

 

b. În cazul bolnavilor incapabili să-şi dea consimţământul, dar care au formulat în scris un testament biologic

În decizia Airdale NHSTrust v. Bland, Lordul Keith of Kinkel descrie dreptul unei persoane de a refuza să urmeze un tratament, chiar dacă refuzul său îi provoacă moartea şi adaugă că "aceasta se extinde asupra persoanelor care se prevede că pot fi cufundate într-o stare vegetativă persistentă sau într-un stadiu apropiat de acesta şi care dă instrucţiuni clare să nu i se administreze nici un tratament medical, nici măcar o hrănire artificială".

În absenţa legii, valoarea juridică a refuzului anticipat la un tratament rămâne incertă. În acelaşi timp, jurisprudenţa îi recunoaşte o anumită valoare. Astfel, Curtea de Apel (Camera civilă), în decizia sa Adult refusal of medical treatment, datată din 1992, arată că dacă un pacient a făcut o alegere anticipată, în mod clar stabilită şi aplicabilă, ţinând cont de circumstanţele în care el se găsea, această alegere leagă juridic medicul, dacă următoarele patru condiţii sunt îndeplinite:

· pacientul avea capacitatea mentală necesară la momentul când şi-a exprimat acest refuz anticipat;

· pacientul luase în consideraţie situaţia exactă în care se găsea în acel moment când îşi pierdea capacitatea juridică;

· pacientul apreciase pe deplin consecinţele refuzului său la tratament;

· pacientul nu era influenţat de către o altă persoană în momentul în care a luat decizia.

Comisia de anchetă a Camerei Lorzilor a aprobat în 1994 dezvoltarea testamentelor biologice, dar s-a considerat inutilă o legiferare în această materie. Ea a ordonat, de asemenea, medicilor să pregătească un cod al deontologiei medicale. În aprilie 1995, Asociaţia medicală britanică a publicat un cod care îi sfătuieşte cu privire la această problemă pe membrii diferiţilor practicieni ai sănătăţii şi subliniază valoarea testamentelor biologice.

 

a. În cazul bolnavilor incapabili de a-şi da consimţământul şi care nu au redactat un testament biologic

Atunci când un pacient este într-o stare vegetativă persistentă, oprirea medicamentelor şi în special a antibioticelor este legală. În decizia Airdale NHSTrade v. Bland, judecătorii consideră că "ar trebui adaptat, atât în plan etic cât şi în practică, întreruperea tratamentului cu antibiotice din momentul în care s-a realizat un acord în acest sens între echipe de medici şi familie".

În speţă, Curtea a autorizat şi oprirea alimentaţiei şi hidratării artificiale. Cu toate acestea, legalitatea opririi alimentaţiei şi hidratării artificiale nu este stabilită în mod clar, iar Asociaţia medicală britanică sfătuieşte medicii să obţină în prealabil o decizie a justiţiei. Astfel, pentru unii, alimentaţia şi hidratarea constituie un tratament, în acelaşi fel ca ventilaţia artificială, deci oprirea este acceptată din punct de vedere juridic de către jurisprudenţă. Pentru alţii însă, acestea sunt îngrijiri fundamentale care îmbracă o dimensiune simbolică şi nu medicală.

După mai multe luni, dezbaterea a continuat în principal asupra valorii juridice a testamentelor biologice.

Comisia juridică (Law Commission), în raportul său asupra incapacităţii mentale, publicat în martie 1995, preconiza recunoaşterea lor juridică.

La 10 decembrie 1997, ministrul justiţiei din Guvernul Tony Blair a publicat un document consultativ asupra incapacităţii mentale, intitulat "Cine decide?". El a reamintit ilegalitatea euthanasiei şi a indicat că Guvernul nu s-a decis încă dacă va legifera acest domeniu. El a precizat că este vorba despre solicitarea punctelor de vedere ale unui număr de recomandări ale Law Commission, în particular, asupra celor referitoare la testamentele biologice şi la posibilitatea unei persoane capabile juridic de a face procură către o altă persoană, inclusiv în domeniul medical, în cazul în care ar deveni incapabilă.

Asociaţia medicală britanică a lansat un act consultativ pentru medici şi bolnavi şi colaborarea lor în legătură cu "oprirea sau neaplicarea unui tratament". Răspunsurile erau aşteptate la mijlocul lunii octombrie 1998. În preambulul la chestionar. Asociaţia medicală indica faptul că nu erau stabilite distincţiile între decizia de a opri un tratament şi aceea de a nu aplica un tratament şi se preciza că un medic poate lua o asemenea decizie din momentul în care era foarte probabil că tratamentul nu mai aduce nici un beneficiu medical pacientului sau că acesta nu-i mai oferea "o calitate acceptabilă a vieţii".

Astfel, discursul medical evoluează către inutilitatea prelungirii vieţii cu orice preţ şi oprirea acţiunilor medicale disproporţionale cu situaţia pacientului. Un articol din 23 martie 1996 propunea Parlamentului britanic un proiect de lege despre "inutilitatea medicală".

 

3. Danemarca

 

În afara Codului penal care condamnă omuciderea, chiar dacă este comisă la cererea victimei, ca şi ajutorul la suicid, există mai multe texte care amintesc euthanasia fără să o definească.

Legea asupra exercitării profesiei medicale împiedică un medic să trateze un bolnav împotriva voinţei sale, dacă pacientul şi-a exprimat dorinţa anterior, printr-un testament biologic. Mai mult, un medic poate să nu facă nimic pentru a salva un "muribund a cărui moarte este inevitabilă", dacă îngrijirile nu fac altceva decât să întârzie data decesului. În aceleaşi circumstanţe, el poate administra calmantele necesare pentru a uşura suferinţele bolnavului, chiar dacă acest lucru riscă să scurteze viaţa pacientului.

Într-o manieră simetrică, Legea asupra statutului pacientului, prevede că un bolnav poate refuza un tratament care nu face decât să întârzie data decesului, poate accepta să primească analgezice care riscă să avanseze decesul său şi poate formula în scris un testament biologic în care să exprime refuzul său la tratamentele medicale în anumite circumstanţe.

 

3.3.1 Cadrul juridic

 

A. Codul penal

În afara dispoziţiilor referitoare la omucidere, la neacordarea asistenţei unei persoane aflate în pericol şi la provocarea loviturilor şi rănirilor, Codul penal conţine două articole care vizează în mod explicit euthanasia: articolele 239 şi 240 care condamnă atât omorul comis la cererea victimei, cât şi ajutorul la sinucidere.

Articolul 239 prevede că "cel care-şi ucide aproapele la cererea sa expresă este condamnat la pedeapsa cu închisoarea cuprinsă între 60 de zile şi 3 ani". Acest articol prevede, deci, o pedeapsă uşurată pentru că, în mod normal, omuciderea se pedepseşte cu detenţie de cel puţin 5 ani.

Articolul 240 prevede că cel care-şi aduce concursul la sinuciderea aproapelui este sancţionat cu amendă sau cu pedeapsa cu închisoarea. Dacă acţiunea s-a săvârşit cu intenţie, durata pedepsei cu închisoarea poate atinge 3 ani.

Pe de altă parte, art.84 şi 85 ale Codului penal prevăd că sancţiunile pot fi atenuate, chiar suprimate, dacă actele pedepsibile au fost comise în circumstanţe particulare. De exemplu, cazul în care autorul actului pedepsibil a acţionat "sub influenţa unei emoţii puternice sau atunci când alte explicaţii particulare justifică starea vinovatului".

 

B. Legea referitoare la exercitarea profesiei de medic

Capitolul II al acestei legi este consacrat obligaţiilor pe care le au medicii. Articolele 6 şi 6a se aplică în mod special pacienţilor care se află la sfârşitul vieţii.

Articolul 6 prevede: 

· alin.3 - "În lipsa unei autorizaţii speciale, un medic nu trebuie să înceapă sau să continue un tratament împotriva voinţei pacientului. Această dispoziţie se aplică în mod egal în cazul în care pacientul şi-a exprimat, într-un testament biologic, dorinţa de a fi scutit de toate tratamentele care doar i-ar prelungi viaţa, în cazul în care este muribund şi atunci când moartea sa este inevitabilă; 

· alin.4 - "Prin tratamentul care prelungeşte viaţa se înţelege acel tratament care nu oferă nici o perspectivă de vindecare, de ameliorare sau de uşurare şi care vizează doar supravieţuirea"; 

· alin.5 - "În cazul în care pacientul este muribund şi când moartea lui este inevitabilă, dar nu există testament biologic, medicul poate decide să nu înceapă sau să nu continue îngrijirile care nu pot face altceva decât să întârzie data decesului. În aceleaşi circumstanţe, medicul poate administra analgezice, calmante sau substanţe analoage, care sunt necesare pentru uşurarea suferinţelor pacientului, chiar dacă o astfel de acţiune poate conduce la grăbirea morţii".

Articolul 6a prevede: 

· alin.1 - "Toate persoanele majore pot să formuleze un testament biologic. Testatorul îşi poate exprima dorinţa în ceea ce priveşte îngrijirile medicale, în situaţia în care se va găsi într-o situaţie când nu-şi va mai putea exercita dreptul său la autodeterminare"; 

· alin.2 - "Ministrul Sănătăţii va emite dispoziţii mai precise asupra formulării, înregistrării şi revocării testamentelor biologice"; 

· alin.3 - "Ministrul Sănătăţii va stabili regulile asupra perceperii taxelor de înregistrare a testamentelor biologice".

 

A. Legea cu privire la statutul juridic al pacientului

Capitolele II şi III ale acestei legi datate din 1998 sunt consacrate liberei judecăţi a pacientului în general şi în cazurile particulare. 

Printre cazurile particulare, legea prevede şi cazul muribunzilor.

În art.16 al acestei legi se fac referiri precise cu privire la tratamentul pacienţilor a căror moarte este inevitabilă. Astfel:

Al.1 - Un pacient a cărui moarte este inevitabilă poate refuza un tratament care nu face altceva decât să întârzie data decesului.

Al.2 - În măsura în care pacientul a cărui moarte este inevitabilă nu-şi mai poate exercita dreptul la autodeterminare, personalul care îi acordă îngrijirile poate renunţa la începerea sau continuarea unui tratament care doar îi prelungeşte viaţa.

Al.3 - Un pacient a cărui moarte este inevitabilă poate lua analgezice, calmante sau alte substanţe analoage care sunt necesare pentru a-şi uşura suferinţele chiar dacă administrarea acestora poate grăbi momentul decesului.

Art.17 al aceleiaşi legi se referă la testamentele biologice. Astfel:

Al.1 - Toate persoanele care au împlinit vârsta de 18 ani nu mai sunt sub tutelă şi care îndeplinesc condiţiile personale, în special cele de sănătate, în conformitate cu art.5 al Legii cu privire la tutelă, pot formula în scris (redacta) un testament biologic. Într-un testament biologic, cel interesat îşi poate exprima dorinţele cu privire la un tratament medical, dacă s-ar întâmpla să se găsească la un moment dat în incapacitatea de a-şi mai exercita dreptul la autodeterminare.

Al.2 - Un testament biologic poate conţine dispoziţii asupra următoarelor situaţii:

· în cazul în care testatorul este muribund sau moartea sa este inevitabilă şi nu mai doreşte să continue tratamentul care îi prelungeşte viaţa;

· în cazul în care boala, slăbirea foarte puternică a organismului datorată bătrâneţii, unui accident, unui stop cardiac sau altui eveniment care a provocat o invaliditate atât de gravă, el nu mai doreşte un tratament care să-i prelungească viaţa.

Al.3 - Prin tratament care prelungeşte viaţa se înţelege acel tratament care nu oferă nici o perspectivă de vindecare, ameliorare sau salvare, ci care doar prelungeşte supravieţuirea.

Al.4 - În măsura în care un membru al personalului de îngrijire are intenţie să înceapă sau să continue un tratament care prelungeşte viaţa pacientului a cărui moarte este inevitabilă, trebuie întâi să consulte registrul testamentelor biologice, în vederea verificării existenţei unui astfel de testament în cazul persoanei respective.

Al.5 - În cazurile prevăzute la alineatul precedent, dorinţa testatorului are putere obligatorie pentru personalul care acordă îngrijirile.

Această lege face distincţie între cazul bolnavilor în fază terminală şi cazul celor care suferă de afecţiuni grave sau invalidităţi, însă testamentul biologic are putere obligatorie doar pentru prima categorie (a bolnavilor în fază terminală).

 

A. Dispoziţii privind reglementarea testamentelor biologice

Regulamentul Ministrului Sănătăţii din 14 septembrie 1998 referitor la testamentele biologice, intrat în vigoare la 1 octombrie 1998, avea să-l înlocuiască pe cel precedent care data din 1992. Acesta din 1998 aducea o recunoaştere juridică a unei practici anterioare.

Regulamentul reaminteşte valoarea juridică a testamentelor biologice, care trebuie formulate în termeni speciali şi înregistrate la spital. Înregistrarea presupune achitarea unei taxe minime. Un testament biologic se poate redacta, nu neapărat în scris, în măsura în care dorinţa celui interesat este exprimată fără echivoc.

O circulară şi mai multe directive au fost adresate tuturor medicilor din ţară, pentru a le reaminti conduita pe care trebuie să o aibă când se află în faţa unui testament biologic şi pentru a completa dispoziţiile legislative şi reglementările prezentate mai sus.

Aceste documente dezvoltă prevederile legii. Ele amintesc în special obligaţiile pe care le au medicii de a respecta dorinţele exprimate în testamentele biologice, atât timp cât ele vin de la "muribunzii a căror moarte este inevitabilă". Circulara precizează imposibilitatea definirii acestei expresii, dar indică categoriile de pacienţi care sunt consideraţi bolnavi a căror moarte va surveni într-un interval de câteva zile sau câteva săptămâni şi aceasta în ciuda punerii la dispoziţie a tuturor resurselor medicale disponibile (cei bolnavi de cancer în faza terminală sau bolnavi cu multiple deficienţe organice). În schimb, faţă de bolnavii care suferă tulburări cerebrale (de exemplu, sindromul Alzheimer) sau pulmonare, medicul nu este legat de dispoziţiile testamentului biologic.

În absenţa testamentului biologic, medicul acţionează în conformitate cu art.6 din Legea cu privire la exercitarea profesiei de medic, având dreptul să ia decizia de a scurta supravieţuirea unor pacienţi.

 

B. Directivele cu privire la continuarea administrării pe cale intravenoasă a substanţelor stupefiante, bolnavilor în fază terminală

Ţinând cont de criticile cu privire la faptul că medicii au recurs în cazuri prea dese la analgezice majore pentru a grăbi decesul unor persoane muribunde, Ministerul Sănătăţii a publicat în 1995 directive cu privire la administrarea continuă pe cale intravenoasă a substanţelor stupefiante bolnavilor în stare terminală.

Acest document care precizează dozele ce trebuie respectate, variabile în funcţie de trecutul pacientului, reaminteşte în primul rând interdicţia euthanasiei active. El stipulează, de asemenea, că la administrarea continuă pe cale intravenoasă a stupefiantelor trebuie să se recurgă în ultimă instanţă.

 

3.2.2 Practica şi dezbaterile

 

Dispoziţiile cuprinse în Legea cu privire la exercitarea profesiei medicale au permis legalizarea euthanasiei pasive şi a euthanasiei indirecte pentru pacienţii a căror moarte este prevăzută într-un interval de timp de câteva zile sau câteva săptămâni.

Euthanasia indirectă pare destul de larg practicată: un raport publicat în primăvara anului 1996 de către Comitetul de etică nu a permis evidenţierea faptului că un medic din zece exagerează cu recurgerea la morfină având ca efect şi precipitarea morţii unor pacienţi.

În prezent, dezbaterile asupra euthanasiei privesc în principal bolnavii în stare terminală, dar a căror moarte nu este prevăzută în termen scurt. Majoritatea medicilor, cât şi Comitetul de etică se opun legalizării, a oricărei forme a euthanasiei active pentru această categorie de pacienţi. În schimb, toţi insistă pe necesitatea dezvoltării îngrijirilor paleative. Un raport publicat la începutul anului 1997 de către autorităţile sanitare naţionale a prevăzut înmulţirea şi organizarea raţională a unităţilor de îngrijiri paleative.

 

 

 

3. Elveţia

 

Constituţia cât şi Codul penal protejează viaţa în manieră absolută şi condamnă deci euthanasia activă, chiar şi atunci când aceasta este cerută de către bolnav. În schimb, Codul penal permite în mod subînţeles, prin art.115, ajutorul, medical sau nu, la sinucidere, atâta timp cât cel care asistă nu este animat de nici un mobil egoist. Guvernul, la cererea Parlamentului, se va pronunţa cât mai curând asupra unei modificări a art.115 tinzând spre nesancţionarea penală a asistenţei medicale la sinucidere.

În absenţa unei legislaţii specifice, această materie este în principal dirijată de directivele medico-etice referitoare la asistenţa medicală a pacienţilor aflaţi la sfârşitul vieţii sau care suferă tulburări cerebrale grave. Aceste directive au fost elaborate în 1995 de către Academia de Ştiinţe Medicale din Elveţia. Ele permit practicarea euthanasiei pasive, adică absenţa sau întreruperea tratamentelor de supravieţuire şi euthanasia indirectă, adică administrarea tratamentelor paleative, chiar dacă ele scurtează viaţa pacientului.

Singura zonă de umbră priveşte instrucţiunile anticipate, în special testamentele biologice, a căror validitate nu este încă recunoscută în practica echipelor medicale din Elveţia.

 

1. Cadrul juridic

 

A. Dispoziţiile constituţionale

Constituţia federală nu garantează în mod expres dreptul la viaţă, care constituie un drept constituţional nescris, dar recunoscut de tribunalul federal, inclusiv dreptul la autodeterminare. Aceste două drepturi fundamentale decurg din garanţia constituţională a libertăţii personale.

Dreptul la viaţă obligă medicul să respecte viaţa pacientului său, chiar şi în cazul în care acesta este un bolnav incurabil aflat în suferinţe atroce.

Dreptul la autodeterminare permite unui pacient capabil din punct de vedere juridic şi informat cu privire la situaţia de a accepta sau de a refuza un tratament, chiar dacă acest fapt îi grăbeşte moartea.

 

 

 

B. Codul penal

Codul penal protejează viaţa în măsură absolută, indiferent de persoană şi chiar şi împotriva voinţei acesteia. El condamnă nu numai faptul de a pune capăt vieţii unui om, dar şi faptul de a ucide un om la cererea acestuia.

Art.111 prevede că: "cel care va ucide intenţionat o persoană este vinovat de omor".

Art.114 prevede condamnarea celui care cedează unui sentiment onorabil, în special milei, omorând astfel o persoană la cererea serioasă şi insistentă a acesteia. Persoana, medic sau nu, care pune capăt vieţii unui bolnav în fază terminală, la cererea acestuia din urmă, îşi angajează responsabilitatea penală.

În schimb, art.115 prevede: "cel care, împins de un mobil egoist, va incita o persoană să se sinucidă sau îi va oferi asistenţă în vederea sinuciderii va fi pedepsit". Astfel, art.115 nu permite ajutorul la sinucidere dacă mobilul egoist al celui care asistă este stabilit.

 

C. Codul civil

Codul civil garantează dreptul la integritate corporală. Orice act medical este considerat ca un atentat la personalitate a pacientului şi fără valoare medicală, dacă persoana a fost supusă unui tratament fără să fi fost de acord. Art.28 al Codului civil prevede că un atentat la personalitate este prezumat ilicit, mai puţin atunci când nu este justificat, prin consimţământul victimei.

 

D. Legile cantonale

Domeniul sănătăţii publice relevă competenţa cantoanelor. Acestea nu au luat cu adevărat o poziţie în legătură cu problema euthanasiei, refugiindu-se în spatele directivelor medico-etice ale Academiei de ştiinţe medicale elveţiene.

În schimb, multe dintre ele (printre care Valais şi cantonul Genevei, Lucerne, Neuchâtel şi Zürich) au legiferat drepturile pacientului şi directivele anticipate, a căror valabilitate a început să fie recunoscută de către jurisprudenţă. Prin aceste directive, o persoană îşi face cunoscută în avans dorinţa de a refuza toate îngrijirile medicale sau menţinerea sa în viaţă în mod artificial, în cazul în care ea ar deveni incapabilă.

Astfel, legea Cantonului Genovei din 6 decembrie 1987 cu privire la raporturile între medici şi pacienţi a fost modificată în 1996 pentru a se adăuga directivele anticipate, redactate de către pacient, înainte ca acesta să devină

incapabil să discearnă. Aceste directive trebuie respectate de către medici, dacă intervine o situaţie terapeutică pe care pacientul a prevăzut-o în directivele sale.

 

E. Directivele medico-etice ale Academiei de ştiinţe medicale elveţiene

Academia de ştiinţe medicale se prezintă ca o autoritate morală de prim rang, astfel încât autorităţile politice au tendinţa să considere normele pe care aceasta le emite în domeniul deontologiei şi practicii medicale, ca legi supletive. Cu toate acestea, Academia fiind o fundaţie de drept privat, directivele sale nu sunt norme legale. Totuşi, ele au, în acelaşi timp, o înclinaţie juridică incontestabilă, pentru că tribunalele fac referire la ele atunci când au de soluţionat un caz.

Primele directive ale Academiei asupra asistenţei acordate muribunzilor datează din 1976. Ele au făcut obiectul numeroaselor revizuiri, ultimele, cele mai importante, datând din 1995. Este vorba despre Directivele medico-etice cu privire la asistenţa medicală a pacienţilor aflaţi la sfârşitul vieţii sau care suferă tulburări cerebrale grave.

Ele stabilesc obligaţia medicului de a asista pacientul în toate cazurile ajutându-l şi alinându-i suferinţele şi făcând eforturi pentru menţinerea sa în viaţă.

Ele reamintesc interdicţia euthanasiei active, intervenţiile care au ca scop direct de a pune capăt vieţii unor pacienţi, fiind interzise chiar şi faţă de muribunzi şi faţă de persoanele care suferă de tulburări cerebrale grave. Ele interzic, de asemenea, asistarea la sinucidere, neconsiderând-o ca pe un act medical.

Directivele Academiei permit, însă, euthanasia pasivă. În cazul persoanelor aflate la sfârşitul vieţii şi care sunt ameninţate prin afecţiunea lor la moarte inevitabilă, precum şi în cazul persoanelor care suferă tulburări cerebrale grave, medicul poate renunţa la administrarea tratamentului aplicat pentru supravieţuire. Prin tratament de supravieţuire se înţelege între altele, hidratarea şi alimentaţia artificială, administrarea oxigenului, respiraţia artificială, medicaţia, transfuzia sanguină şi dializa.

Prin urmare, gravitatea şi intensitatea intervenţiilor şi constrângerilor trebuie să fie în mod raţional proporţională cu rezultatele terapeutice scontate ca şi cu speranţa de viaţă a pacientului.

Aceste directive admit şi euthanasia indirectă. În cazul persoanelor aflate la sfârşitul vieţii sau suferind de tulburări cerebrale grave, medicul poate utiliza tehnicile medicinei paleative pentru combaterea durerii chiar şi atunci când ele implică un risc în scurtarea vieţii pacientului.

Directivele Academiei recunosc, de asemenea, valabilitatea testamentelor biologice.

 

1. Practica şi dezbaterile

 

Practica medicală este ghidată de directivele Academiei de ştiinţe medicale elveţiene. Sondajele realizate în ultimii 10 ani arată că între 75% şi 80% din cei întrebaţi au optat în favoarea dreptului unei persoane, care suferă de o boală incurabilă, de a-i cere medicului să pună capăt suferinţelor sale, omorând-o.

 

A. Euthanasia activă şi ajutorul la sinucidere

Articolele 114 şi 155 din Codul penal fac obiectul unei revizuiri de mai mulţi ani. Promotorii acestor iniţiative doreau să legalizeze pe de-o parte, euthanasia activă, realizată de către un medic la cererea pacientului şi pe de altă parte, asistenţa medicală la sinucidere. Ei au publicat astfel în 1993 o propunere care viza introducerea în Codul penal a unui nou articol 115bis, intitulat "Întreruperea nepedepsibilă a vieţii".

Consiliul federal, adică Guvernul, a fost interpelat în două rânduri în 1994 asupra problemei reglementării penale a asistenţei la deces şi a răspuns că, la acel moment, consideră inoportună legiferarea acestui subiect "incompatibil cu dorinţa de protecţie a vieţii umane incumbând statului şi decurgând din ordinea valorilor pe care se fondează Constituţia".

Parlamentarii au depus o moţiune cunoscută sub numele de "moţiunea Ruffy" cerând Guvernului să-şi asume în Parlament un proiect care să vizeze adăugarea unui articol 115 bis în Codul penal, al cărui conţinut putea fi următorul:

· Nu există omucidere în sensul art.114 şi nici asistenţă la sinucidere în sensul art.115 atâta timp cât sunt îndeplinite cumulativ următoarele condiţii:

· moartea i-a fost provocată unei persoane la cererea sa serioasă şi insistentă;

· persoana decedată era suferindă de o boală incurabilă luând o turnură ireversibilă cu un pronostic fatal provocându-i suferinţe fizice şi psihice insuportabile;

· doi medici, independent unul de celălalt au certificat în prealabil referitor la boala pacientului, existenţa condiţiilor fixate la alineatul 2;

· autoritatea medicală competentă s-a asigurat că pacientul este resemnat, că este capabil de discernământ şi că a repetat insistent cererea;

· asistenţa la deces trebuie făcută de către un medic titular al diplomei federale, pe care să-l fi ales pacientul însuşi.

Această moţiune a fost acceptată în noiembrie 1994. Apoi, Consiliul federal a constituit un grup care-şi depunea raportul în primăvara anului 1999.

În fapt, ajutorul la suicid este pus în evidenţă de către Asociaţia pentru dreptul de a muri cu demnitate (Association Exit ADMD) deoarece medicii sunt reţinuţi de deontologia lor. Această asociaţie a fost foarte activă în Elveţia în dezbaterile despre asistenţa la deces. Ea utilizează art.115 al Codului penal care permite asistenţa, medicală sau nu, la sinucidere în absenţa unui mobil egoist. Ea acordă în fiecare an ajutor unui număr în jur de 120 de persoane bolnave în stare gravă şi în fază terminală şi nu a făcut niciodată obiectul nici unei plângeri sau urmăriri. Ajutorul la sinucidere la care se referă dispoziţiile art.115 constă în furnizarea produsului letal şi asistarea de către doi medici până în ultimul moment, bolnavul îndeplinind singur gestul final. Acesta din urmă trebuie să fi semnat anticipat cu propria sa mână o cerere de asistenţă la suicid şi să fi prezentat un certificat medical în care arăta că suferă de o boală iremediabilă şi care îi provoacă suferinţe intolerabile.

 

A. Euthanasia pasivă

Această problemă se pune în mod diferit, în funcţie de starea bolnavului: dacă este sau nu conştient şi capabil de discernământ.

 

a. În cazul bolnavilor capabili să-şi dea un consimţământ juridic valabil

Dacă bolnavul este capabil din punct de vedere juridic, medicul îl informează cu privire la tratamentul pe care îl are în vedere, costului acestuia, asupra repercusiunile bolii şi ale tratamentului asupra modului său de viaţă, cât şi despre alternativele terapeutice.

Unele legi cantonale, ca legea din cantonul Genevei citată anterior, prevăd că medicul poate cere o confirmare scrisă a deciziei pacientului, în cazul în care această decizie ar avea consecinţe grave.

 

 

 

b. În cazul bolnavilor incapabili să-şi dea consimţământul

· Dacă bolnavul este incapabil să-şi dea consimţământul, este posibil ca el să-şi fi făcut cunoscută dorinţa într-o directivă anticipată cât timp a fost în stare de discernământ. Mai multe legi cantonale au admis forţa juridică a directivelor anticipate.

Academia de ştiinţe medicale estimează că aceste directive sunt determinante şi că nu cer un comportament ilegal din partea medicului. În cazul în care pacientul solicită întreruperea măsurilor de conservare a vieţii, dar potrivit cu experienţele generale, starea pacientului permite speranţa unei reveniri la comunicarea socială şi la reapariţia dorinţei de a trăi, aceste directive nu trebuie să fie luate în consideraţie.

· Este posibil, de asemenea, ca bolnavul incapabil să-şi fi desemnat un reprezentant legal sau terapeutic. În acest caz, doctrina este divizată pe întinderea puterilor acestui reprezentant în ceea ce priveşte întreruperea tratamentului de supravieţuire.

· Dacă bolnavul este incapabil şi nu are un reprezentant, medicul trebuie să acţioneze în conformitate cu regulile gestiunii de afaceri fără mandat, supunându-se următoarelor criterii:

· demnitatea umană;

· calitatea vieţii.

Aceste criterii trebuie să-l conducă la descoperirea interesului celui bolnav, la prezumarea dorinţei lui, la aprecierea asupra calităţii vieţii, trebuind să ţină cont şi de avizul celor apropiaţi.

 

3. Olanda

 

Codul penal olandez condamnă euthanasia şi ajutorul la suicid. Cu toate acestea, jurisprudenţa admite aceste acte care pot fi realizate de către un medic în caz de forţă majoră, adică atunci când un medic este confruntat cu alegerea dintre dorinţa sa de a salva o viaţă şi cea de a opri o viaţă condamnată la suferinţe insuportabile.

Pentru a permite un control sistematic al tuturor întreruperilor de viaţă practicate de către medici. La sfârşitul anului 1993 a fost instituită, cu acordul Parlamentului, o procedură destul de complexă.

Astfel, dispoziţiile care au intrat în vigoare la 1 iunie 1994 au oferit un cadru legal unei practici survenite cu mai mulţi ani în urmă: medicii care pun capăt vieţii unei persoane, la cererea expresă a acesteia sau care ajută un pacient să se sinucidă, trebuie să completeze, mai întâi, o declaraţie scrisă de întrerupere a vieţii.

Aceste declaraţii permit controlul a posteriori al întreruperilor de viaţă. Dacă medicul respectă un anumit număr de reguli care figurează anexate la regulamentul pentru aplicarea Legii cu privire la pompele funebre (suferinţa insuportabilă a bolnavului, cererea repetată, consultaţia unui alt medic independent), nu intră, în principiu, sub nici o urmărire, civilă sau penală.

 

1. Cadrul juridic

 

A. Codul penal

Două articole ale Codului penal vizează în mod explicit euthanasia. Este vorba despre articolele 293 şi 294 care privesc omuciderea comisă la cererea victimei şi, respectiv, asistenţa la sinucidere.

Articolul 293 prevede că cel care provoacă moartea unei alte persoane, la cererea expresă şi serioasă a acesteia, este condamnat la pedeapsa cu închisoarea pe o durată de maxim 12 ani sau cu amendă de categoria a cincea. O asemenea amendă nu poate depăşi 100.000 guldeni (adică în jur de 300.000 franci).

Art.294 prevede că cel care împinge în mod intenţionat o altă persoană să se sinucidă sau care o ajută să se sinucidă este, în caz de deces al persoanei respective, condamnat la pedeapsa cu închisoarea pe o durată de maxim 3 ani sau cu o amendă de categoria a patra. O astfel de amendă nu poate depăşi 25.000 de guldeni, adică în jur de 75.000 franci.

Cu toate acestea, art.40 pe care jurisprudenţa l-a utilizat foarte mult pentru justificarea practicării euthanasiei în cazul unei situaţii de conflict de voinţe, prevede că: "nu este pasibil de pedeapsă cel care comite o astfel de faptă, fiind constrâns de forţa majoră".

 

B. Procedura declaraţiei de întrerupere a vieţii

Reforma adoptată în decembrie 1993 şi intrată în vigoare la 1 iunie 1994 confirmă o practică existentă de la începutul anilor 1990. În fapt, medicul care practică euthanasia sau care ajută un pacient să se sinucidă nu este supus unei urmăriri penale, în măsura în care el a respectat anumite criterii, numite criterii de minuţiozitate, pe care jurisprudenţa le-a promovat puţin câte puţin din 1973 şi care justifică aplicarea art.40 din Codul penal. Fiecare dintre aceste criterii trebuie respectat:

· situaţia medicală disperată, fără ca bolnavul să se afle neapărat în stare terminală;

· suferinţa intolerabilă;

· absenţa unei soluţii medicale;

· decizia liberă şi conştientă a bolnavului;

· cererea repetată;

· consultarea de către alt medic care confirmă fundamentul euthanasiei;

· informarea familiei şi a personalului paramedical.

 

a. Legea cu privire la pompele funebre

Această lege are două obiective principale: să garanteze igiena publică şi să permită descoperirea decesului a cărui origine nu a fost naturală şi deci, în special cazurile de euthanasie.

Art.7 prevede:

1. Cel care a procedat la examinarea corpului celui decedat întocmeşte un certificat de deces, în măsura în care este convins că moartea a fost de origine naturală.

2. Dacă medicul care a efectuat tratamentul crede că nu poate elibera un certificat de deces, indică aceasta imediat medicului legist.

În 1993 au fost adoptate modificări cu privire la art.10 al legii, astfel:

Alineatul 1: Dacă medicul legist crede că nu poate proceda la eliberarea unui certificat de deces, el se adresează imediat procurorului regal printr-un proces-verbal, completând un formular ale cărui caracteristici vor fi precizate într-un regulament de administraţie publică şi anunţă imediat pe funcţionarul stării civile. Proiectul regulamentului menţionat este stabilit de către ministrul justiţiei, sănătăţii şi culturii.

Alineatul 2 al acestui articol se referă la data de intrare în vigoare a regulamentului sus-menţionat.

 

a. Regulamentul menţionat la art.10 al Legii cu privire la pompele funebre

După amendamentul adus în 1993, Parlamentul a aprobat, în decembrie 1993, regulamentul referitor la controlul euthanasiei practicate de către medici, prevăzându-se o singură procedură de control pentru toate categoriile de euthanasii. El a fost abrogat printr-un regulament adoptat în noiembrie 1997, care nu se aplică decât întreruperilor realizate cu acordul pacientului.

Textul referitor la întreruperea vieţii practicată fără acordul pacientului, nu s-a adoptat, continuând să se aplice cel din 1993.

 

b. Regulamentul din 19 noiembrie 1997

Regulamentul din 19 noiembrie 1997 cu privire la determinarea formularelor menţionate la art.10 din Legea cu privire la pompele funebre, a intrat în vigoare la 1 noiembrie 1998. El se aplică în cazurile în care decesul a fost consecinţa uneia din următoarele acţiuni, cu condiţia să fi fost practicată de către medic:

· euthanasia, adică întreruperea vieţii realizată la cererea pacientului;

· asistenţa la sinucidere.

Medicul legist trebuie să se adreseze unei comisii regionale de control cât şi procurorului regal printr-un proces-verbal în care să declare:

· că a verificat modul în care a survenit moartea;

· că a examinat personal persoana decedată;

· că a primit comunicarea medicului despre faptul că acesta a practicat una dintre cele două acţiuni amintite mai sus;

· că a primit de la medic un raport redactat conform modelului care figurează în anexa regulamentului. Acest raport se prezintă sub forma unui chestionar compus din 20 de puncte care permit verificarea faptului dacă medicul a respectat criteriile de minuţiozitate susceptibile de a justifica impunitatea sa.

Comisiile regionale de control, în număr de cinci au fost constituite printr-un Regulament, la 27 mai 1998. Fiecare dintre comisii este constituită dintr-un medic, un jurist şi un specialist în probleme etice.

În termenii art.9 din Regulament, comisia regională de control consideră că medicul a acţionat cu rigurozitate dacă:

· pacientul a formulat cererea sa în mod liber şi în manieră constantă;

· suferinţele pacientului erau insuportabile şi fără perspective de ameliorare;

· medicul a consultat părerea unui alt medic independent;

· euthanasia a fost practicată cu toate rigorile medicale cerute.

Comisia verifică, deci, dacă medicul a respectat criteriile de minuţiozitate, care, pentru prima dată, figurau într-o reglementare.

Comisia înaintează într-un interval de şase săptămâni (acest interval se poate prelungi cu încă şase săptămâni dacă este necesar) raportul său către Ministerul Public care, în conformitate cu principiul oportunităţii, ia decizia în legătură cu punerea sub urmărire a medicului. Atâta timp cât medicul a respectat criteriile de minuţiozitate, cazul este clasat fără urmărire penală.

Comisia de control trimite raportul său inspectorului regional al sănătăţii, care poate pune cazul în faţa Consiliului de ordine al medicilor, independent de procedura penală.

 

a. Regulamentul din 17 decembrie 1993

Procedura prevăzută prin Regulamentul din 19 noiembrie 1997 o înlocuieşte pe cea prevăzută în Regulamentul din 17 decembrie 1993, care permitea, pentru prima dată, instituţionalizarea declaraţiilor de întrerupere a vieţii practicată de către medici.

Textul din 1993 prevedea că medicul legist, după ce a primit un raport al medicului în care acesta din urmă declara că a examinat în mod raţional şi complet lista întrebărilor esenţiale, adresa în mod direct raportul său Ministerului Public.

Reforma a permis deci crearea, între medicul legist şi Ministerul Public, a unui "filtru" constituit din profesionişti în mod special selectaţi pe problemele juridice, medicale şi morale ridicate de euthanasie. Guvernul crede, de asemenea, că medicii trebuie îndemnaţi mai mult în declararea euthanasiei.

Regulamentul din 1993 continuă să se aplice pentru întreruperile de viaţă realizate de către medici în absenţa unei cereri exprese a pacientului, pentru că Regulamentul referitor la procedura de control a acestor tipuri de euthanasii este î pregătire. În viitor, ele vor fi controlate de către o Comisie naţională care le va examina, una câte una, înainte de a da raportul Ministerului Public.

 

A. Legea cu privire la acordul în materia tratamentului medical

Intrată în vigoare la 1 aprilie 1995 şi încorporată în Codul civil, această lege guvernează relaţiile dintre medici şi pacienţi în materia tratamentului medical.

Această lege obligă medicul să informeze pacientul despre examinările şi tratamentele pe care trebuie să le urmeze, cât şi despre starea sănătăţii acestuia. În paralel ea prevede că medicul nu poate practica nici unul dintre actele pe care le guvernează această lege, fără acordul pacientului. Ea permite deci împiedicarea ca un bolnav să fie menţinut artificial în viaţă împotriva voinţei lui.

Câmpul de aplicare al legii este determinat de art.446-2 al Codului civil, care defineşte tratamentul medical ca fiind:

a. toate actele, inclusiv examinările şi sfaturile, care au un raport direct cu o persoană şi care vizează vindecarea ori prevenirea unei boli, ori aprecierea unei stări de sănătate, cât şi asistenţa în materie obstreticală;

b. celelalte acte decât cele menţionate care au raport direct cu o persoană şi care sunt practicate de către un medic

 

3.5.1 Practica şi dezbaterile

 

La cererea Guvernului, o comisie independentă a realizat în 1996 un studiu asupra euthanasiei şi asupra celorlalte forme de întrerupere a vieţii, practicate de către medici.

Rezultatele acestui studiu provin din discuţiile efectuate cu un număr de 405 medici. Astfel, în chestionarele completate în manieră anonimă de un număr de mai mult de 6.000 de practicieni, aceştia declarau că au procedat deja la întreruperi ale vieţii.

Astfel, mai mult de 42% din 135.500 de decese înregistrate în 1995 erau survenite în urma unei decizii medicale.

 

A. Euthanasia pasivă şi euthanasia indirectă

Euthanasia pasivă şi euthanasia indirectă sunt unanim considerate ca acte medicale care relevă exercitarea normală a medicinei.

În urma studiului realizat în 1996, rezultatele erau următoarele:

· în jur de 19% din decese erau datorate administrării masive de stupefiante (euthanasie indirectă);

· mai mult de 20% din decese erau consecinţa abţinerii de la acordarea îngrijirilor sau a întreruperii acestora (euthanasie pasivă).

 

A. Euthanasia activă şi ajutorul la suicid

Conform studiului realizat în 1996:

· 2,4% din decese (în jur de 3.200) erau consecinţa unei euthanasii, adică consecinţa administrării de substanţe letale la cererea expresă a pacientului;

· 0,3% (în jur de 400) erau consecinţa unui ajutor la sinucidere;

· 0,7% (în jur de 950) erau consecinţa unei întreruperi a vieţii prin administrare de medicamente, practicate fără cererea pacientului.

Cifrele studiului din 1996 nu au decât o valoare relativă, căci ele constituie o extrapolare a rezultatelor diferite, furnizate de două grupuri de medici (unul consultat oral şi celălalt în scris). În plus, în fiecare dintre aceste două grupuri, un anumit procent (11%, respectiv 23%) s-a abţinut să răspundă la întrebările puse.

Aceste cifre sunt aproape de cele obţinute în 1991 (pentru anul 1990) de către Comisia Remmelink a cărei muncă avea să preceadă adoptarea reformei din 1993:

· 1,8% pentru euthanasie;

· 0,3% pentru ajutor la suicid;

· 0,8% pentru întreruperea vieţii.

Chestionarul din 1996 era mult mai detaliat decât cel din 1991. În plus, adoptarea Regulamentului din 1993 şi deci legalizarea criteriilor de minuţiozitate, a influenţat în mod cert răspunsurile furnizate de practicieni în 1996.

În schimb, cifrele referitoare la declaraţiile de întreruperi medicale ale vieţii au evoluat foarte mult: 41% din aceste întreruperi erau declarate în 1995, faţă de 18% în 1990. Aceste cifre relevă încrederea crescândă a medicilor în procedura instituită în 1994.

Dacă numărul întreruperilor de viaţă practicate de către medici nu este cunoscut cu precizie, cifrele referitoare la declaraţii sunt publicate de către Ministrul Justiţiei. Acestea erau în număr de 1.927 în 1997, ceea ce reprezintă 15% în raport cu anul precedent. Imensa majoritate a dosarelor a fost clasată fără iniţierea unei urmăriri: în 1997, din 1.927 de declaraţii, numai 8 au sfârşit printr-o anchetă judiciară şi a fost pronunţată o singură condamnare.

Prin urmare, după o anchetă universitară realizată în 1997, s-a constatat că între două şi cinci euthanasii erau practicate în fiecare an din motive psihice.

După reforma din 1994, dreptul olandez nu mai condamnă câtuşi de puţin, decât euthanasiile active practicate fără consimţământul expres al bolnavilor. Dezbaterile din 1999 din Olanda priveau în principal această problemă.

Or, aceste cazuri de întrerupere a vieţii nu sunt aproape niciodată semnalate de către medici. Jurisprudenţa este deci limitată asupra acestui punct. De mai multe ori, tribunalele au recunoscut culpabilitatea medicilor care au realizat asemenea acte, dar au refuzat să pronunţe pedepse în cazurile lor (nou-născuţi cu malformaţii congenitale extrem de grave, bolnavi aflaţi în comă etc.).

Este posibil ca regulamentul aflat în pregătire, care va guverna procedura de declarare a euthanasiei practicate fără consimţământul bolnavilor, va rezolva problema distingând 4 cazuri:

· pacienţi care suferă de tulburări psihice grave;

· cei care nu mai au capacitatea de a-şi exprima o cerere în mod matur reflectată;

· cei care nu mai sunt capabili să se exprime, dar cererea lor a fost înscrisă anterior într-un testament biologic;

· minorii.

În manieră generală, unii, în special medici, critică incoerenţa datorată coexistenţei unei legislaţii care condamnă euthanasia şi a unei reglementări care indică, fără să precizeze în mod explicit, în ce circumstanţe euthanasia nu este urmărită penal.

În acordul încheiat înaintea ultimelor alegeri legislative, partidele învingătoare (socialist, liberal şi progresist D66) au prevăzut legiferarea euthanasiei. Ele prevăd adoptarea unei propuneri legislative în 1998 şi care vizează modificarea Codului penal pentru introducerea unei dispoziţii conform căreia

medicii, autori de euthanasii şi de ajutor la sinucidere nu sunt pedepsiţi, în măsura în care respectă criteriile de minuţiozitate.

 

*

* *

 

 

La 28 noiembrie 2000, Parlamentul olandez votează "Legea euthanasiei". Astfel, Olanda devine prima ţară din lume în care euthanasia şi suicidul medical asistat sunt reglementate de lege şi deci practicate în mod liber. Practicarea euthanasiei depinde de voluntaritatea cererii pacientului şi de suferinţa de nesuportat a acestuia. Nu este o condiţie ca pacientul să se afle în fază terminală sau suferinţa să fie fizică.

Euthanasia este o formă de întrerupere a vieţii de către medic, la cererea expresă a pacientului. Cererea pacientului trebuie să fie voluntară, explicită şi să fi fost repetată. Administrarea de către medic a calmantelor care eliberează pacientul de suferinţă, chiar dacă acestea îi pot scurta viaţa, este considerat un act medical normal, aplicat unui bolnav în stare terminală şi nu euthanasie.

Cuvântul voluntar, din expresia "euthanasie voluntară", exprimă intenţia expresă a persoanei care doreşte să moară şi se distinge de uciderea din compasiune sau altă formă a uciderii.

În Olanda, euthanasia implică doar euthanasia voluntară. Dacă nu este voluntară, în Olanda aceasta nu este considerată euthanasie.

Legiferarea euthanasiei de către Parlamentul din Olanda înseamnă de fapt amendarea Codului penal olandez: la art.293 care prevede: "medicii care efectuează euthanasia şi sinuciderea asistată ies de sub incidenţa Codului penal, dacă se respectă procedura". Deci euthanasia nu mai este considerată o crimă dacă se efectuează conform regulamentelor în vigoare. În consecinţă, medicii nu mai trebuie să se adreseze cu o procedură de notificare, ci unui consiliu de specialitate, care va simplifica durata efectuării euthanasiei şi a suicidului asistat.

Decizia Parlamentului olandez este rezultatul reacţiei unei societăţi aflate într-un grad democratic avansat. Fiecare persoană trebuie să aibă drept de decizie absolut, nu numai asupra vieţii, dar şi asupra morţii.

 

 

 

3.6 Franţa

 

Franţa, în aplicarea strictă a legii, califică euthanasia ca omucidere voluntară, asasinat sau cu neacordarea asistenţei unei persoane aflate în pericol.

Cu toate acestea, euthanasia se practică în numeroase aşezăminte de sănătate în urma unei decizii, câteodată colegial, dar destul de des solitară, chiar dacă voinţa pacientului este posibil să fi fost exprimată în prealabil (fie a familiei, fie a medicilor).

În 1998, Comitetul consultativ naţional de etică, refuzând depenalizarea euthanasiei, a recunoscut că nu este întotdeauna sănătos pentru o societate să trăiască un decalaj prea mare între regulile afirmate şi realitatea de zi cu zi. Comitetul s-a pronunţat pentru un fel de excepţie a euthanasiei care ar putea fi prevăzută de lege şi care ar permite aprecierea, atât a circumstanţelor excepţionale care pot conduce la oprirea vieţii, cât şi a condiţiilor realizării acesteia.

De mai mulţi ani, Asociaţia pentru dreptul de a muri cu demnitate se luptă pentru depenalizarea euthanasiei, pentru că, aşa cum afirmă preşedintele acesteia, Henri Caillavet, "un sfârşit de viaţă demn este un drept absolut care, exprimat cu voinţă, consacră o liberate fundamentală: dreptul de a dispune de propria viaţă".

În ultimii ani, mai multe anchete au arătat că majoritatea cetăţenilor francezi s-au pronunţat în favoarea dreptului de a muri în mod demn, aceştia considerând că este timpul ca euthanasia să iasă din clandestinitate.

Se consideră că o dezbatere pe această temă nu este deloc simplă. Senatul a dat un răspuns parţial în aprilie 1999, votând un text cu privire la ameliorarea punerii în aplicare a îngrijirilor paleative.

Parlamentul francez consideră exemplul olandez ca un exemplu printre altele şi care nu este în mod obligatoriu de urmat, căci el tratează problema a posteriori. Dacă euthanasia se va legifera şi în Franţa, va trebui mai înainte de toate să fie liniştiţi bolnavii care, internaţi fiind, nu trebuie să se teamă că li se vrea moartea.

Mai mulţi autori francezi care condamnă nepedepsirea omorului comis la rugămintea victimei, consideră că legalizarea euthanasiei ar putea conduce la grave abuzuri, inclusiv la pericolul ca "sub masca carităţii supreme, să se ajungă la a se debarasa de copiii care încurcă şi de gurile de hrănit".

Deşi autorii care susţin euthanasia invocă lipsa de umanism a legii penale, se susţine că nu există garanţii că într-o zi, un medic sau oricare altă persoană nu va practica euthanasia din alte considerente decât cele de compasiune. Până când nu se va reuşi stabilirea unui control eficient asupra practicării euthanasiei, este mai prudent ca ea să fie ţinută în afara legii.

Jurisprudenţa franceză nu a admis nepedepsirea acelora care săvârşesc un omor din compasiune, la cererea victimei; cel mai adesea, asemenea fapte ajung în faţa Curţilor cu juraţi, care manifestă, însă, o mare indulgenţă faţă de cei care au comis un omor în aceste condiţii.

Susţinătorilor euthanasiei li s-a răspuns că legalizarea acesteia ar exercita o presiune inadmisibilă asupra unor persoane handicapate, bătrâni sau bolnavi incurabil, care au încă dorinţa de a trăi şi care ar fi culpabilizaţi, reproşându-li-se că au devenit fiinţe inutile şi că trăiesc pe seama colectivităţii. De asemenea, s-a motivat că acest criteriu al incurabilităţii este dificil să fie folosit faţă de progresele ştiinţei, iar consimţământul victimei în aceste cazuri cu greu s-ar putea afirma că este pe deplin liber. De altfel, Academia de Ştiinţe Morale şi Politice din Franţa a respins unanim posibilitatea legalizării euthanasiei. Spre deosebire de alte legislaţii, care incriminează distinct omorul la rugămintea sau cu consimţământul victimei, prevăzând pedepse mai scăzute, în legislaţia franceză, care nu cuprinde asemenea dispoziţii, atenuarea pedepsei poate avea loc doar în temeiul aplicării prevederilor referitoare la circumstanţele atenuante.

 

3.7 Statele Unite ale Americii

 

În SUA, euthanasia este ilegală în toate statele. Ea este asimilată asasinatului. Suicidul medical asistat este în aceeaşi măsură sancţionat în aproape toate statele, dar spre deosebire de euthanasie, ea se află în centrul dezbaterilor într-o societate în care se pune accentul pe autonomia individului.

Singurul stat care a autorizat până acum prescripţia unei medicaţii letale unui bolnav în fază terminală este statul Oregon. Acest fapt a făcut obiectul Legii cu privire la moartea în demnitate, intrată în vigoare în noiembrie 1997. Ea a provocat numeroase mişcări de opinie şi opoziţii la toate nivelele, chiar dacă, din ce în ce mai mult, medicii ezită să administreze doze puternice de analgezice, de teamă să nu fie urmăriţi penal pentru violarea Legii federale cu privire la narcotice.

Dreptul de a opri sau a refuza un tratament (inclusiv un tratament care menţine pacientul în viaţă în mod artificial) este de mai mult timp recunoscut de către jurisprudenţă. De altfel, toate statele au adoptat dispoziţii care permit pacientului să-şi facă cunoscute dinainte deciziile medicale care doresc a fi luate în cazul în care ar deveni incapabil.

 

3.7.1 Cadrul juridic

 

Textele care tratează diferitele forme ale euthanasiei variază de la un stat la altul, statul federal neintervenind în acest domeniu.

 

A. Legile penale ale statelor

În toate statele, euthanasia constituie omucidere. Astfel, medicul care administrează pacientului său un produs sau îi furnizează acest produs pentru a şi-l administra singur, poate fi urmărit penal pentru omor sau asasinat, chiar dacă a acţionat cu consimţământul bolnavului şi chiar dacă acesta se găseşte într-o fază foarte aproape de moarte.

Prin urmare, ajutorul la sinucidere constituie o infracţiune în aproape toate statele: 35 de state au câte o lege care incriminează în mod expres ajutorul la sinucidere şi 9 alte state o condamnă în aplicarea unei jurisprudenţe constante, în timp ce statul Oregon este singurul care a legalizat ajutorul la sinucidere.

 

B. Legea din Oregon cu privire la moartea cu demnitate

Această lege constituie excepţia la principiul enunţat mai sus. În noiembrie 1994 a avut loc un referendum în urma căruia 51% dintre locuitorii statului Oregon s-a pronunţat în favoarea legii care autorizează suicidul medical asistat şi 49% au fost împotriva acestei legi. Cei care s-au opus acestei legi au formulat un recurs în justiţie, fapt care a întârziat intrarea în vigoare a legii până la începutul anului 1997, obţinând un al doilea referendum. În noiembrie 1997, la cel de-al doilea referendum, majoritatea voturilor (60%) au fost din nou în favoarea acestei legi, care a intrat imediat în vigoare.

Această lege permite unui adult capabil din punct de vedere juridic, al cărui medic terapeut împreună cu alt medic consultant stabilesc că acesta suferă de o boală în fază terminală sau că momentul decesului este prevăzut în maximum 6 luni şi care şi-a exprimat în mod voluntar dorinţa de a muri, să formuleze o cerere pentru obţinerea unei medicaţii înainte de sfârşitul vieţii pentru a muri într-o manieră umană şi demnă.

Un al treilea medic specialist stabileşte, acolo unde este cazul, dacă pacientul suferă sau nu de o depresie provocată de boala sa. Bolnavul îşi exprimă acordul în mod verbal, repetat într-un interval de 15 zile, iar apoi printr-o cerere scrisă. Prescripţia medicală nu se poate face decât după scurgerea unui interval de cel puţin 15 zile de la prima cerere verbală şi 48 ore de la cererea scrisă. Legea prevede că, astfel, medicul beneficiază de imunitate şi se prevalează de un caz de conştiinţă.

 

C. Legile federale cu privire la fondurile federale

Două dintre aceste legi au influenţat în mod direct practica euthanasiei şi suicidul medical asistat.

· Assisted Suicide Funding Act, adoptat de către Congres în 1997, interzice ca fondurile federale să acopere cheltuielile făcute cu bunurile şi serviciile care au avut loc în legătură cu suicidul asistat, euthanasia sau uciderea din compasiune;

· Legea privind autodeterminarea pacientului, adoptată de către Congres în noiembrie 1990, obligă serviciile medicale să informeze pacientul, în momentul acceptului acestuia, asupra dreptului său de a refuza un tratament precum şi asupra legilor referitoare la testamentele biologice şi/sau mandatului de sănătate în vigoare, cât şi să-i furnizeze formularele respective.

 

A. Legile statelor cu privire la instrucţiunile anticipate

Toate statele au legiferat pentru permiterea pacientului de a lăsa instrucţiuni cu privire la deciziile medicale care ar trebui luate (inclusiv oprirea a tot ce-l ţine în viaţă în mod artificial), dacă acesta ar deveni incapabil. Poate fi vorba de instrucţiuni scrise, cum ar fi testamentul biologic sau desemnarea unui mandatar al sănătăţii.

Cincizeci de state, cât şi districtul Columbia, prevăd o formă sau alta a instrucţiunilor anticipate: 46 de state şi districtul Columbia le autorizează pe amândouă; Alaska autorizează doar testamentul biologic; Massachusetts, Michigan şi statul New York, doar mandatul de sănătate.

Slaba utilizare a acestor posibilităţi de către bolnavi, în ciuda încurajării pe care o constituie Legea federală cu privire la autodeterminarea pacientului, a condus în mai mult de jumătate din state la adoptarea unor dispoziţii care să permită desemnarea din oficiu a unui mandatar al sănătăţii. Dacă pacientul nu a făcut acest lucru singur şi nu a emis, în prealabil, un refuz expres cu privire la aceasta, este posibil, urmând regulile analoage celor referitoare la succesiune, să se desemneze un mandatar al sănătăţii dintre apropiaţii bolnavului.

 

3.7.2 Practica şi dezbaterile

 

A. Euthanasia activă

Euthanasia activă este unanim condamnată, dar nu ocupă un loc esenţial în dezbateri. Astfel, ca o consecinţă a temerilor americanilor în faţa posibilelor derivări ale euthanasiei şi a priorităţii date autonomiei pacientului în deciziile de ordin medical, dezbaterile au fost centrate mai mult asupra suicidului medical asistat.

 

B. Suicidul medical asistat

O largă majoritate a parlamentarilor federali şi locali s-a opus suicidului medical asistat.

În ceea ce priveşte Asociaţia medicală americană, aceasta consideră că ajutorul la sinucidere este în totală contradicţie cu misiunea terapeutică a medicului şi că dăunează grav relaţiei medic - bolnav.

În mod paradoxal, sondajele efectuate indică faptul că majoritatea americanilor se pronunţă în favoarea suicidului medical asistat. În cazurile prezentate la tribunale, juraţii sunt, de asemenea, din ce în ce mai puţin înclinaţi să condamne o persoană care a ajutat o alta să se sinucidă. Astfel, dr.Y.Kevorkian, cunoscut sub numele de "doctorul sinucidere" şi care recunoaşte că a ajutat în jur de 120 de persoane să se sinucidă, n-a fost niciodată condamnat până la mijlocul anului 1998, chiar şi atunci când au fost îndeplinite toate elementele unei infracţiuni.

În 26 iunie 1997, Curtea Supremă americană, în două dintre cazuri, Washington v. Harold Blucksberg şi Vacco împotriva New York, v. Quill, a judecat:

· că nu avea dreptul constituţional cu privire la ajutorul de sinucidere acordat de către medic;

· că legile statelor interzicând ajutorul la sinucidere nu erau neconstituţionale (în virtutea amendamentului al XIV-lea, conform căruia nici un stat nu va putea priva o persoană de viaţa sa, de libertatea sau de bunurile sale fără o procedură legală);

· că statele pot alege sau nu legalizarea a suicidului medical asistat.

Cei care se opun suicidului medical asistat au urmărit combaterea acestuia, iar senatorul republican Don Nickles a prezentat Congresului, în toamna anului 1998, un text care permite Administraţiei federale cu privire la regimul drogurilor (Federal Drug Enforcement Administration) să ancheteze intenţia unui medic care prescrie o doză puternică de stupefiante şi să interzică prescrierea de asemenea substanţe de către medicii găsiţi vinovaţi pentru prescrierea de stupefiante pentru ajutor la sinucidere.

Prin urmare, la 4 noiembrie 1998, electoratul din Michigan a respins cu 71% din voturi o propunere care tindea să legalizeze suicidul medical asistat, aşa cum se întâmplase şi în statul Washington în 1991 şi în California în 1992. Astfel, la 1 septembrie 1998, în statul Michigan intră în vigoare o lege care interzice suicidul medical asistat.

 

*

* *

 

În statul Oregon, singurul stat care a legalizat suicidul medical asistat, în urma unui raport publicat în august 1998, se arăta că zece persoane au obţinut o doză letală de medicamente, în conformitate cu prevederile legale, şi opt dintre ele au utilizat această doză. Celelalte două persoane au murit înainte de a-şi aplica doza.

 

A. Euthanasia indirectă

Chiar dacă unele state interzic în mod expres administrarea, de doze posibil letale de sedative, în vederea atenuării durerii, euthanasia indirectă a fost în mod larg practicată până la sfârşitul anului 1997.

Adoptarea legii cu privire la suicidul medical asistat în Oregon a provocat numeroase reacţii şi numeroase opoziţii. Din noiembrie 1997, Administraţia federală cu privire la regimul drogurilor (Federal Drug Enforcement Administration) a ameninţat medicii cu sancţiuni pentru violarea Legii federale cu privire la regimul narcoticelor, obligându-l Ministrul Federal al Justiţiei, Janet Reno, să declare în iunie 1998 că medicii care acţionează în conformitate cu legea în vigoare în statul lor, nu pot fi urmăriţi penal.

Ameninţările Administraţiei federale cu privire la regimul drogurilor au condus, în acelaşi timp, la faptul că numeroşi medici s-au abţinut să utilizeze analgezice puternice, cum ar fi morfina. Astfel, în urma unui sondaj realizat în 1998 la New York, 71% dintre medicii întrebaţi admit că nu au mai prescris analgezice în tratamentul cancerului, de atunci de când este nevoie pentru aceasta de un formular special.

Contrar, în statul Oregon, Legea cu privire la moartea cu demnitate a permis dezvoltarea îngrijirilor paleative şi utilizarea sistematică a morfinei. Statul Oregon s-a înscris, astfel, în decurs de câţiva ani, între primele trei state ale ţării care utilizează morfina ca final medical.

 

B. Euthanasia pasivă

a. În cazul bolnavilor capabili să-şi dea un consimţământ juridic valabil

Dreptul unei persoane capabile de a refuza un tratament medical, precum şi dreptul la integritatea corporală sunt drepturi constituţionale stabilite din 1891 prin jurisprudenţa Union Pacific Railroad Co. v. Botsford.

 

b. În cazul bolnavilor incapabili să-şi dea consimţământul, dar care au lăsat instrucţiuni anticipate

Toate statele au legalizat, într-o formă sau alta, instrucţiunile anticipate. Astfel, această categorie de bolnavi se găseşte în aceeaşi situaţie cu a acelora care-şi pot da un consimţământ juridic valabil.

 

c. În cazul bolnavilor incapabili să-şi dea consimţământul şi care nu au lăsat instrucţiuni anticipate

Oprirea tratamentului este admisă în măsura în care voinţa pacientului poate fi stabilită fără ambiguitate.

Astfel, în cazul ReQuinlan, Curtea Supremă din New Jersey a autorizat oprirea respiraţiei artificiale unei tinere femei, aflată într-un stadiu vegetativ persistent, recunoscând că dreptul la protecţia vieţii private, garantat prin Constituţia statului New Jersey şi prin cea a Statelor Unite, înglobează şi dreptul de a refuza un tratament medical, chiar dacă aceasta provoacă moartea. Ea l-a autorizat, de asemenea, pe tutorele bolnavei să exprime acest drept în locul ei.

În cazul Cruzan v. Missouri Department of Health, Curtea Supremă a Statelor Unite a considerat, în 1990, că Nancy Cruzan, o femeie tânără aflată în stare vegetativă persistentă, avea un drept constituţional de retragere a hrănirii şi hidratării artificiale, dar că trebuie adusă în prealabil o probă clară şi convingătoare a dorinţei sale. Protecţia vieţii private, garantată de amendamentul al XIV-lea, asigură fiecărei persoane dreptul de a refuza o intervenţie medicală. Cum, spre exemplu, hrănirea şi hidratarea artificială constituie mijloace terapeutice, pacientul poate să le refuze şi în aceeaşi măsură orice tratament medical, atât timp cât dorinţa sa a putut fi stabilită fără ambiguitate.

 

3.8 Australia

 

În Australia, euthanasia şi suicidul medical asistat sunt ilegale, dar ele fac obiectul unei dezbateri aprinse, mai ales după ce Teritoriile din Nord au autorizat prin lege, în 1995, asistenţa la deces a unui pacient în fază terminală. Această lege, intrată în vigoare la 1 iulie 1996, a fost abrogată în martie 1997 de către Legea cu privire la regulile euthanasiei.

Anchetele efectuate arată că euthanasia indirectă, adică faptul de a administra unui bolnav în fază terminală analgezice care au ca efect secundar, dar nu urmărit, grăbirea decesului, este în mod larg practicată, fără a fi sancţionaţi autorii. Australia se raliază doctrinei anglo-saxone a "dublului efect".

În ceea ce priveşte euthanasia pasivă, ea este admisă şi chiar codificată în Statul Victoria, în Teritoriile din Nord, în Teritoriile Capitalei Australiene şi în Statul Australiei Meridionale, datorită textelor care autorizează bolnavii să ia anumite decizii de dinainte.

După votarea de către Parlamentul federal, în 1997, a textului cu privire la regulile euthanasiei, legalitatea euthanasiei indirecte şi a euthanasiei pasive au fost repuse în discuţie, cel puţin în Teritoriile de Nord şi în Teritoriul Capitalei Australiene.

 

3.8.1 Cadrul juridic

 

Problemele pe care le ridică euthanasia sunt, în principal, prevăzute de legile celor şase state şi celor două teritorii, Parlamentul neintervenind decât când a abrogat, în 1997, Legea cu privire la dreptul bolnavilor în fază terminală, votată precedent de către Teritoriile de Nord. Această lege legaliza, în anumite condiţii, euthanasia activă şi suicidul medical asistat.

A. Codurile penale ale statelor şi teritoriilor

a. Dispoziţiile aplicabile euthanasiei active

Euthanasia activă este considerată ca omucidere. Medicul care practică euthanasia activă poate fi urmărit penal pentru omor sau asasinat, conform diferitelor coduri penale în vigoare ale statelor şi teritoriilor. Astfel, Codul penal din 1983 al Teritoriului de Nord prevede la art.162 că o persoană care omoară o alta în mod ilegal este vinovată de omor din moment ce a avut intenţia de a cauza moartea persoanei pe care a ucis-o.

Codurile penale califică în mod egal drept omor fapta de a ucide o persoană la cererea acesteia. Astfel, art.26 al Codului penal al Teritoriului de Nord prevede că o persoană nu poate permite şi nici autoriza o altă persoană să o omoare.

 

b. Dispoziţiile referitoare la suicid

Suicidul şi tentativa de sinucidere nu mai constituie infracţiuni în Australia, dar ansamblul codurilor penale în vigoare condamnă ajutorul la suicid.

Astfel, Codul penal din 1983 al Teritoriului de Nord prevede că o persoană care procură unei alte persoane mijloacele necesare pentru a se sinucide, care sfătuieşte o persoană să se sinucidă sau o incită să facă aceasta ori care o ajută să se sinucidă, este vinovat de crimă, pedepsibilă cu închisoarea pe viaţă.

Ordonanţa penală din 1990 a Teritoriului Capitalei Australiene sancţionează ajutorul la sinucidere cu pedeapsa cu închisoarea de 10 ani, iar legea penală din 1935 a Australiei Meridionale, cu o pedeapsă care poate ajunge până la 14 ani închisoare.

 

A. Legile statelor cu privire la oprirea tratamentelor medicale

Mai multe state sau teritorii au adoptat texte care legalizează refuzul, exprimat dinainte, la aplicarea tratamentelor medicale.

Statul Victoria, graţie legii din 24 mai 1988 referitoare la tratamentele medicale, a instituit o procedură care permite indicarea cu claritate a unei decizii de refuz a unui tratament medical. În mod similar, prin Legea cu privire la moartea naturală din 1988, Teritoriul de Nord a ales să dea o valoare juridică directivelor împotriva prelungirii artificiale a vieţii. În acest teritoriu, neaplicarea măsurilor extraordinare sau retragerea lor nu constituie o cauză a morţii din moment ce sunt rezultatul unor directive şi sunt îndeplinite în aplicarea unei directive.

Celelalte texte, cum ar fi Legea cu privire la tratamentul medical din 1994 a Teritoriului Capitalei Australiene sau Legea cu privire la consimţământul la un tratament medical şi Regulile în materia îngrijirilor paleative din 1995 ale Australiei Meridionale prevăd desemnarea unui mandatar care are puterea de a refuza un tratament medical în cazul în care mandantul ar deveni incapabil.

Toate aceste texte prevăd că, în anumite circumstanţe, medicul care a oprit tratamentele nu comite nici o greşeală profesională şi nu poate fi urmărit civil sau penal.

Prin urmare, şi în Statul Queensland este în curs de elaborare un text cu privire la mandatul terapeutic.

 

B. Legea federală din 27 martie 1997 cu privire la regulile euthanasiei

Această lege federală interzice grupurilor Teritoriului de Nord şi Teritoriului Capitalei Australiene şi Insulelor Norfolk să voteze legi care permit sau care au ca efect permisiunea (condiţionată sau nu) unei forme de omucidere voluntară numită euthanasie (care include uciderea din compasiune sau asistarea unei persoane în scopul punerii unui final vieţii).

Legea federală a permis abrogarea legii cu privire la drepturile bolnavilor în fază terminală, adoptată de către Parlamentul Teritoriului de Nord la 16 iunie 1995, amendată la 20 martie 1996 şi intrată în vigoare la 1 iulie 1996 şi care legaliza, în anumite condiţii, euthanasia activă şi suicidul medical asistat.

Această lege nu făcea distincţia între euthanasia activă şi suicidul medical asistat şi cerea luarea în consideraţie a posibilităţilor oferite de serviciile de îngrijiri paleative.

Ea acorda un drept limitat euthanasiei sau suicidului asistat, datorită unei proceduri care comporta numeroase mecanisme de securitate. Medicul care s-a conformat era la adăpost de toate urmăririle judiciare şi de sancţiunile disciplinare. Pacientul trebuia să fie în vârstă de cel puţin 18 ani, să fie sănătos din punct de vedere psihic, să sufere de o boală incurabilă şi dureroasă, să fi fost avertizat în legătură cu toate tratamentele disponibile şi să furnizeze consimţământul medicului care îl trata, unui al doilea medic calificat în tratamentul bolii în stadiu final, cât şi unui psihiatru care să confirme absenţa unei depresii în legătură cu boala.

Legea instaura două intervale pentru reflectare:

· un interval de şapte zile între momentul în care pacientul îşi face cunoscută dorinţa medicului său şi semnarea unei cereri garantate de către medicul terapeut şi contrasemnată de către un alt medic;

· un interval de 48 de ore după semnarea cererii pentru care medicul pregăteşte el însuşi asistenţa pe care o va acorda pacientului până la moartea acestuia.

 

3.7.2 Practica şi dezbaterile

 

Euthanasia pasivă şi euthanasia indirectă sunt în mod larg practicate în toată Australia. Anchetele realizate în 1994 şi apoi în 1997 printre practicienii australieni demonstrează că în jur de 30% din decesele survenite au fost urmarea intervenţiei unui medic care a provocat în mod deliberat moartea pacientului.

 

A. Euthanasia activă

Instituţiile politice şi Asociaţia australiană a medicilor se opun euthanasiei active. Cu toate acestea, tribunalele sunt din ce în ce mai puţin înclinate să condamne pentru omor un medic care a ucis un pacient din compasiune.

În plus, există numeroase mişcări în favoarea euthanasiei. Vom cita o Asociaţie a medicilor - The doctors reform society - al cărei membru, Dr.P.Nitschke, a ajutat să moară patru persoane în temeiul Legii cu privire la dreptul bolnavilor în fază terminală din Teritoriul de Nord şi a deschis, în octombrie 1998, o clinică de consultaţii asupra euthanasiei, la Melbourne. Mişcarea pentru euthanasie a propus 30 de candidaţi la alegerile federale din 3 octombrie 1998.

Sondajele realizate după mai mulţi ani arată că 75% dintre australieni sunt în favoarea euthanasiei.

 

B. Ajutorul la sinucidere

În aceste cazuri, Ministerul Public, care judecă oportunitatea urmăririlor penale sau civile, hotărăşte foarte rar începerea urmăriri penale.

În statele Australiei Meridionale şi Australiei Occidentale, parlamentarii au înaintat recent propuneri legislative cu privire la suicidul medical asistat, însă cu şanse mici de a fi adoptate.

 

C. Euthanasia indirectă

Până la votarea Legii federale din martie 1997, referitoare la regulile euthanasiei, euthanasia indirectă constituia o practică în mod curent admisă, în măsura în care un medic acţiona cu singura intenţie de a uşura suferinţele pacienţilor săi.

Asociaţia australiană a medicilor, rămasă în opoziţie faţă de euthanasia activă, acceptă însă euthanasia indirectă şi se raliază doctrinei "dublului efect".

După intrarea în vigoare a Legii federale cu privire la regulile euthanasiei, legalitatea euthanasiei indirecte a fost repusă în discuţie. În statul Victoria, în noiembrie 1998, un medic urolog a declarat procurorului că a ajutat un pacient să moară, administrându-i doze puternice de sedative, cu intenţia "de a lumina zona umbroasă din jurul dublului efect". Procurorul a făcut cunoscut faptul că moartea prin sedare nu este datorată unei cauze naturale, ea trebuind să fie raportată autorităţilor. 

 

D. Euthanasia pasivă

Legea federală din martie 1997 a creat un climat de incertitudine în jurul practicii euthanasiei pasive, admise până la acel moment.

În Teritoriul Capitalei Australiene, autorităţile municipale, apoi şeful Parchetului, printr-o circulară dată în ianuarie 1998, au făcut cunoscut faptul că urmărirea medicilor care întrerup un tratament la cererea bolnavului nu reprezintă o prioritate în activitatea lor juridică.

 

4. Reflecţii medicale şi socio-juridice în România

 

Dicţionarul juridic penal defineşte euthanasia ca fiind "uciderea săvârşită sub impulsul unui sentiment de milă, pentru a curma durerile fizice ale unei persoane care suferă de o boală incurabilă şi a cărei moarte este, din această cauză, inevitabilă".

În dreptul român, termenul de euthanasie nu este prea des folosit. În contextul unor definiţii conform cărora euthanasia este întreruperea activă a vieţii unui bolnav incurabil, această acţiune constituie infracţiune. Conduita de urmărit de către medici în faţa unui bolnav va fi de tratament susţinut în funcţie de realizările ştiinţei, în funcţie de condiţia stării clinice a bolnavului şi în funcţie de boala de bază. Medicul are obligaţia profesională să facă cercetările clinice şi paraclinice pertinente şi să aplice metodele tehnice şi terapeutice existente. Medicul trebuie să depună toate eforturile profilactice şi terapeutice, de toate categoriile şi tipurile, în vederea salvării vieţii bolnavului, a vindecării lui, a însănătoşirii şi recuperării lui funcţionale. Medicul trebuie să aplice tratamentul bolnavului şi în cazul în care acesta se află în stare terminală.

Legislaţia existentă prevede că atât euthanasia activă cât şi cea pasivă constituie infracţiuni. De asemenea, nu există un cadrul administrativ bine conturat în ceea ce priveşte dreptul unei persoane de a refuza un tratament de maximă urgenţă, de salvare a vieţii.

Constituţia României (1991), la art.22 alin.1, reglementează şi garantează trei drepturi fundamentale cetăţeneşti, care deşi sunt într-o indisolubilă legătură, nu sunt totuşi confundabile din punct de vedere juridic. Aceste drepturi sunt dreptul la viaţă, dreptul la integritate fizică şi dreptul la integritate psihică.

Dreptul la viaţă este cel mai natural drept al omului. Declaraţia Universală a Drepturilor Omului stabileşte în art.3 că "orice om are drept la viaţă, libertate şi inviolabilitate a persoanei", iar Pactul cu privire la drepturile civile şi politice stabileşte la art.6 pct.1 că "dreptul la viaţă este inerent persoanei umane. Acest drept trebuie ocrotit prin lege. Nimeni nu poate fi privat la viaţa sa în mod arbitrar". În art.26 alin.1 din Constituţia României se stipulează că: "Autorităţile publice respectă şi ocrotesc viaţa intimă, familială şi privată". Acest drept fundamental are un conţinut complex, fiind de o incontestabilă importanţă pentru libertatea şi personalitatea cetăţeanului. Dreptul unei persoane de a dispune de ea însăşi este, de fapt, un aspect al vieţii intime şi private, fiind unul dintre cele mai naturale, inalienabile şi imprescriptibile drepturi ale omului.

Dreptul persoanei de a dispune de ea însăşi cuprinde cel puţin două aspecte:

· numai persoana poate dispune de fiinţa sa, de integritatea sa fizică şi de libertatea sa;

· prin exercitarea acestui drept, persoana nu trebuie să încalce drepturile altora, ordinea publică sau bunele moravuri.

Prin consacrarea acestui drept s-a creat cadrul juridic constituţional al reglementărilor apărute în această materie. Uneori acest drept se confundă cu dreptul la sinucidere, care nu poate fi decât o eroare în situaţia în care sinuciderea prin ea însăşi este în afara oricărei reglementări convenţionale sau legale. Poate fi dreptul la sinucidere un drept în care se respectă căutarea fericirii? Înainte de toate ar trebui precizată şi delimitată noţiunea de fericire. Dreptul persoanei de a dispune de a însăşi îşi găseşte temeiul juridic şi în art.7 din Pactul internaţional cu privire la drepturile civile şi politice, potrivit căruia "nimeni nu poate fi supus tratamentelor inumane sau degradante" şi care interzice "ca o persoană să fie supusă fără consimţământul său unei experienţe medicale sau ştiinţifice". Astfel, se pune întrebarea: tratamentul paleativ, în lipsa unor condiţii elementare, este un tratament inuman sau degradant sau constituie o experienţă medicală? Această întrebare nu se consideră a fi retorică, existând şi un cadru legislativ privind dreptul persoanei la autodeterminare, şi anume Decretul nr.31/1954.

Există tendinţa de a indica introducerea termenului de medicină paleativă ca o disciplină de subspecialitate, care nu este identic cu euthanasia pasivă, ci un domeniu distinct al practicii medicale. Medicina paleativă (terminală) asigură bolnavului în faza finală a vieţii, în faza ireversibilă a evoluţiei bolii în care nu există posibilitatea unei terapii eficiente, o stare acceptabilă, de demnitate şi în condiţiile unei analgezii maxime, alinarea suferinţei fizice şi psihice.

Moartea, ca şi concepţia umană sau viaţa, este o problemă juridică. Există norme de drept privind dreptul la viaţă, la demnitatea umană, la intimitate, care sunt inviolabile. Dar nu există reglementări privind dreptul la moarte.

Rămâne de clarificat care este poziţia oficială a medicului în această problemă în conexiune cu jurământul profesional, cu legea, cu codul deontologic, dar în acelaşi timp, cu opinia personală, în condiţiile unei asistenţe sanitare deficitare, în care nu se poate asigura o "moarte demnă" unui pacient în stare terminală. Rămâne, de asemenea, de clarificat dacă medicul trebuie să accepte o poziţie de "executant" activ al unui act pe care de fapt nu-l acceptă şi dacă acest act este sau poate fi considerat act profesional.

